KUMITAT PERMANENTI DWAR L-AFFARIJIET SOĊJALI

LAQGĦA NRU.

It-Tlieta, 24 ta' Novembru, 1998

Il-Kumitat Permanenti dwar l-Affarijiet Soċjali ltaqa' fil-Palazz, il-Belt Valletta, fis-6.25 p.m

L-Onor.

Helen D'Amato, President tal-Kumitat, ippresediet.

PREŻENTI

L-Onor.

Preżenti wkoll kien hemm l-Onor.

Lawrence Gonzi, Ministru għall-Politika Soċjali u l-Onor Tonio Borg, Ministru ta' l-Intern.

L-Iskrivana qalet it-talba.

Il-Minuti tal-laqgħa Nru. 2 li saret fit-18 ta' Novembru, 1998 kienu konfermati.

Il-President tal-Kumitat informat lill-Kumitat li kellha talba minn Net Television sabiex jittieħed filmat ta' din il-laqgħa.

Il-permess ingħata.

KIF GĦANDHOM IKUNU STRUTTURATI L-LAQGĦAT TAL-KUMITAT DWAR L-AFFARIJIET SOĊJALI

Il-Kumitat irriżuma mit-18 ta' Novembru, 1998 id-diskussjoni fuq kif għandhom ikunu strutturati l-laqgħat tal-Kumitat dwar l-Affarijiet Soċjali.

L-Onor Helen D'Amato qassmet lill-membri tal-Kumitat lista tas-suġġetti diskussi mill-Kumitat dwar l-Affarijiet Soċjali matul il-leġislatura preċedenti.

DISKUSSJONI DWAR REGOLAMENTI GĦAŻ-ŻAMMA TA' DISCOS U PARTIES

Il-Kumitat stieden lis-Sinjorina Lorraine Napier, President tal-Kunsill Nazzjonali taż-Żgħażagħ; is-Sur Joe Saliba, Assoċjazzjoni tas-Salib l-Aħmar; is-Sur Silvio Bartolo, party organiser, Exit Promotions; is-Sinjur u s-Sinjura Borg, ġenituri ta' żgħażagħ; il-Perit Sandro Soler, Kummissjoni Djoċesana Żgħażagħ; is-Sur Martin Cassar u s-Sur David Abela, żewġ studenti żgħażagħ; is-Sur Michael Cassar, Assistent Kummissarju tal-Pulizija; it-Tabib John Cachia, Aġent Tabib Ewlieni tal-Gvern, u t-Tabib Malcolm Micallef, Direttur tas-Saħħa Pubblika fid-Dipartiment tas-Saħħa; is-Sur Philip Fenech, President, Hospitality and Lesiure Division tal-General Retailers and Traders Union; is-Sur Brian Horn, Alternattiva Żgħażagħ u s-Sur Brian Schembri, disc jockey.

Is-Sinjorina Lorraine Napier, Kunsill Nazzjonali taż-Żgħażagħ u l-Perit Sandro Soler, Kummissjoni Djoċesana Żgħażagħ, ippreżentaw lill-Kumitat punti u proposti dwar regolamenti għaż-żamma ta' discos u parties.

Is-Sur Philip Fenech, General Retailers and Traders Union, informa lill-Kumitat li kellu jibgħat kopja ta' rapport maħruġ mill-London Drug Policy Forum intitolat "Dance till dawn safely".

Fid-9.00 p.m. id-diskussjoni ġiet interrotta u il-Kumitat aġġorna għal data li kellha tiġi komunikata aktar tard.

GĦALL-ISKRIVAN TAL-KAMRA

PRESIDENT TAL-KUMITAT

Proceedings, agenda, minutes and transcripts of the parliamentary committees docx


KUMITATI TAL-KAMRA TAD-DEPUTATI

KUMITAT PERMANENTI DWAR IX-XOGĦOL TAL-KAMRA

AVVIŻ

Laqgħa Nru. 3

It-Tnejn, 30 ta' Novembru 1998, fil-6.30 p.m.

Mr Speaker, President tal-Kumitat Permanenti dwar ix-Xogħol tal-Kamra, javża li l-Kumitat se jiltaqa' nhar it-Tnejn, 30 ta' Novembru 1998, fis-6.30 p.m. fil-Kamra tal-Kumitati fil-Palazz il-Belt, b'din l-agenda:-

Xogħol tal-Kamra.

Ombudsplan għas-sena 1999.

25 ta' Novembru 1998 SKRIVAN TAL-KAMRA


LAQGĦA NRU.

It-Tnejn, 30 ta' Novembru, 1998

Il-Kumitat Permanenti dwar ix-Xogħol tal-Kamra ltaqa' fil-Palazz, il-Belt Valletta, fis-

L-iSpeaker, l-Onor Anton Tabone, ippresjeda.

PREŻENTI

Il-Ministru għall-Politika Soċjali u Kap tal-Kamra l-Onor.

Il-Minuti ta' Laqgħa Nru 2 li saret fis-16 ta' Novembru 1998, kienu konfermati.

L-iSpeaker informa lill-Kumitat li l-Uffiċċju tiegħu kien għamel kuntatt mal-MITTS dwar il-possibilita' li l-Membri Parlamentari jingħataw il-faċilita' ta' l-Internet fid-djar tagħhom.

Xogħol tal-Kamra

Il-Ministru għall-Politika Soċjali informa lill-Kumitat li kien għadda abbozz ta' skeda dwar is-seduti konnessi mad-diskussjoni dwar il-Budget għas-sena 1999.

Kopja ta' din l-iskeda ġiet ċirkolata fil-Kumitat.

Il-programm maħsub għal dawn is-seduti kien kif ġej:-

L-Erbgħa, 25 ta' Novembru Budget Speech

L-Erbgħa, 2 ta' Diċembru Risposta mill-Kap ta' l-Oppożizzjoni

Il-Ġimgħa, 4 ta' Diċembru

Fis-6.30 p.m. Risposta mill-Prim Ministru

L-Erbgħa, 9 ta' Diċembru L-Ewwel Jum

Fid-9.30 a.m. Ministeru ta' l-Edukazzjoni

L-Erbgħa, 9 ta' Diċembru It-Tieni Jum

Fis-6.30 p.m. Ministeru għas-Servizzi Ekonomiċi

Il-Ħamis, 10 ta' Diċembru It-Tielet Jum

Fid-9.30 a.m. Ministeru għall-Politika Soċjali

Il-Ħamis, 10 ta' Diċembru Ir-Raba' Jum

Fis-6.30 p.m. Ministeru għat-Trasport u

Komunikazzjoni

Il-Ġimgħa, 11 ta' Diċembru Il-Ħames Jum

Fis-6.30 p.m. Ministeru għall-Ambjent

It-Tnejn, 14 ta' Diċembru Is-Sitt Jum

Fid-9.30 a.m. Ministeru għat-Turiżmu

It-Tnejn, 14 ta' Diċembru Is-Seba' Jum

Fis-6.30 p.m. Ministeru tas-Saħħa

It-Tlieta, 15 ta' Diċembru It-Tmien Jum

Fid-9.30 a.m. Ministeru għall-Biedja u Sajd

It-Tlieta, 15 ta' Diċembru Id-Disa' Jum

Fis-6.30 p.m. Ministeru tal-Finanzi

L-Erbgħa, 16 ta' Diċembru L-Għaxar Jum

Fid-9.30 a.m. Ministeru ta' l-Intern

L-Erbgħa, 16 ta' Diċembru Il-Ħdax-il Jum

Fis-6.30 p.m Ministeru għall-Affarijiet Barranin

Il-Ħamis, 17 ta' Diċembru It-Tnax-il Jum

Fis-6.30 p.m. Ministeru għal Għawdex

Il-Ġimgħa, 18 ta' Diċembru It-Tlettax-il Jum

Fid-9.30 a.m. Uffiċċju tal-Prim Ministru

Il-Ġimgħa, 18 ta' Diċembru L-Erbatax-il Jum

Fis-6.30 p.m. Approprjazzjoni

Id-diskors tal-Kap ta' l-Oppożizzjoni u tal-Prim Ministru kellhom jieħdu sagħtejn kull wieħed.

L-Onor George Vella qajjem il-punt li d-diskussjoni fuq il-voti tal-Ministeru għall-Politika Soċjali kienet timmerita aktar minn seduta waħda.

Il-Ministru għall-Politika Soċjali talab indikazzjoni dwar l-għadd ta' seduti li l-Oppożizzjoni kellha bżonn għad-diskussjoni fuq l-Abbozz ta' Liġi li jemenda l-Att dwar il-Protezzjoni ta' l-Erarju ħalli jkun jista' jiġi allokat aktar ħin għad-diskussjoni fuq il-Voti tal-Ministeru tiegħu.

Il-Kumitat qabel li l-mozzjoni ta' proċedura li tirregola s-seduti konnessi mal-Budget għandha titressaq fil-Parlament mingħajr diskussjoni.

Fuq proposta tal-Ministru għall-Politika Soċjali, il-Kumitat qabel li fis-seduta ta' nhar l-Erbgħa, 9 ta' Diċembru 1998, kellha titressaq fil-Parlament riżoluzzjoni konġunta bejn il-Gvern u l-Oppożizzjoni fl-okkażjoni tal-50 anniversarju tal-Universal Declaration of Fundamental Human Rights, u li l-ħin li jittieħed għal din ir-riżoluzzjoni kellu jiżdied mal-ħin tas-seduta.

Il-Ministru għall-Politika Soċjali informa lill-Kumitat li kien ġie informat mill-Ministru tal-Finanzi li dak inhar stess kien stieden lix-shadow minister tal-finanzi, l-Onor Leo Brincat, sabiex jieħu sehem f'konsultazzjonijiet dwar l-introduzzjoni tal-liġi tal-VAT u li l-Onor Brincat kellu jagħti r-risposta tiegħu wara li jikkonsulta lill-grupp parlamentari.

Fuq punt imqajjem mill-Onor George Vella, il-Kumitat qabel li l-laqgħa tal-Kumitat Permanenti dwar l-Affarijiet Soċjali ma kellhiex issir fl-istess ħin li fil-Kamra tkun għaddejja d-diskussjoni dwar l-Abbozz ta' Liġi li jemenda l-Att dwar is-Sigurta' Soċjali u għaldaqstant il-laqgħa li jmiss ta' dan il-Kumitat kellha tiġi posposta.

Diskussjoni dwar l-Ombudsplan għas-sena 1999

Il-Kumitat qabel li s-Sur Joe Sammut, Ombudsman, jieħu parti fil-Kumitat sabiex isirulu xi mistoqsijiet jew osservazzjonijiet u qabel ukoll li ssir it-traskrizzjoni ta' din is-seduta.

Meta ntemmet id-diskussjoni, il-Kumitat qabel li għandu jirrakkomanda lill-Kamra l-Ombudsplan kif ippreżentat, wara li t-traskrizzjoni ta' din il-laqgħa tkun ġiet ċirkolata lill-Membri kollha tal-Kamra, u li l-Kamra mbagħad tintalab tapprova riżoluzzjoni fejn taddotta l-Ombudsplan għas-sena 1999.

Fit-8.58 p.m. il-Kumitat aġġorna għal data li kellha tiġi komunikata aktar tard.

SKRIVAN TAL-KAMRA


KUMITATI TAL-KAMRA TAD-DEPUTATI

KUMITAT PERMANENTI DWAR IX-XOGĦOL TAL-KAMRA

AVVIŻ

Laqgħa Nru. 4

It-Tnejn, 7 ta' Diċembru 1998, fis-6.30 p.m.

Mr Speaker, President tal-Kumitat Permanenti dwar ix-Xogħol tal-Kamra, javża li l-Kumitat se jiltaqa' nhar it-Tnejn, 7 ta' Diċembru 1998, fis-6.30 p.m. fil-Kamra tal-Kumitati fil-Palazz il-Belt, b'din l-agenda:-

Xogħol tal-Kamra.

3 ta' Diċembru 1998 SKRIVAN TAL-KAMRA


LAQGĦA NRU.

It-Tnejn, 7 ta' Diċembru, 1998

Il-Kumitat Permanenti dwar ix-Xogħol tal-Kamra ltaqa' fil-Palazz, il-Belt Valletta, fis-

L-iSpeaker, l-Onor Anton Tabone, ippresjeda.

PREŻENTI

Il-Ministru għall-Politika Soċjali u Kap tal-Kamra l-Onor.

Il-Minuti ta' Laqgħa Nru 3 li saret fit-30 ta' Novembru 1998, kienu konfermati.

Fuq punt imqjjem mill-Onor George Vella, il-Kumitat qabel li l-ħin għad-diskussjoni fuq ir-riżoluzzjoni konġunta bejn il-Gvern u l-Oppożizzjoni fl-okkażjoni tal-50 anniversarju tal-Universal Declaration of Fundamental Human Rights li kellha ssir fis-seduta ta' nhar l-Erbgħa, 9 ta' Diċembru, kellu jkun ta' nofs siegħa, bil-ħin jinqasam indaqs bejn kelliema tal-Gvern u kelliema ta' l-Oppożizzjoni.

Il-ħin li jittieħed għal din ir-riżoluzzjoni kellu jiżdied mal-ħin tas-seduta.

Il-Kumitat qabel li d-diskussjoni fuq il-Voti tal-Ministeru għall-Politika Soċjali kellha tiġi estiża b'sagħtejn.

Il-Ministru għall-Politika Soċjali informa lill-Kumitat li l-Gvern kien lest li jipprogramma x-xogħol tal-Kamra b'mod li Parlament ikollu ċans li jiddibatti l-Abbozz ta' Liġi dwar il-VAT qabel ma din tidħol fis-seħħ fl-1 ta' Jannar 1999.

L-Onor Gonzi talab lill-Oppożizzjoni tindika l-għadd ta' seduti li se jkollha bżonn għad-diskussjoni fuq dan l-Abbozz ta' Liġi u r-reazzjoni tagħha għal diversi proposti li għamel dwar meta jistgħu jsiru dawn is-seduti fl-isfond tal-programm li kien hemm għad-diskussjoni dwar il-Budget.

Fit-8.56 p.m. il-Kumitat aġġorna għal data li kellha tiġi komunikata aktar tard.

SKRIVAN TAL-KAMRA


KUMITATI TAL-KAMRA TAD-DEPUTATI

KUMITAT DWAR L-AFFARIJIET SOĊJALI

AVVIŻ

Laqgħa Nru. 4

L-Erbgħa, 9 ta' Diċembru, 1998 fis-7.00 p.m.

L-Onor.

Helen D'Amato, President tal-Kumitat dwar l-Affarijiet Soċjali, tavża li l-Kumitat ser jiltaqa' nhar l-Erbgħa, 9 ta' Diċembru 1998 fis-7.00 p.m. fil-Kamra tal-Kumitati fil-Palazz il-Belt b'din l-aġenda:-

Diskussjoni dwar regolamenti għaż-żamma ta' discos u parties - Kontinwazzjoni.

2 ta' Diċembru 1998 SKRIVAN TAL-KAMRA


KUMITAT PERMANENTI DWAR L-AFFARIJIET SOĊJALI

(Rapport Uffiċjali u Rivedut)

Laqgħa Nru. 4

L-Erbgħa, 9 ta' Diċembru, 1998

Stampat fl-Uffiċċju ta' l-Iskrivan

Prezz Lm1

Laqgħa Nru. 4

L-Erbgħa, 9 ta' Diċembru, 1998

Il-Kumitat iltaqa' fil-Palazz, il-Belt Valletta, fis-7.15 p.m.

Il-Minuti tal-laqgħa Nru. 3 li saret fl-24 ta' Novembru, 1998, ġew konfermati.

IĊ-CHAIRPERSON (Onor. Helen D'Amato): Nixtieq ninforma lill-kumitat bil-korrispondenza li jien irċevejt mill-aħħar laqgħa li kellna.

Irċevejt żewġ ittri dwar dan is-suġġett, waħda mid-Department for Health Promotion and International Health u oħra mill-Assoċjazzjoni Ġenituri Nħarsu lil Uliedna, kif ukoll dokument mingħand is-Sur Philip Fenech, mill-GRTU, intitolat "Dance till Dawn Safely".

Kopji ta' dawn id-dokumenti se jitqassmu lill-membri tal-kumitat.

Bħal f'laqgħat oħra ġejna mitluba biex għal din il-laqgħa tidħol l-istampa permezz ta' NET Television u forsi anke hawn xi rappreżentanti ta' gazzetti li jridu jieħdu xi ritratti.

Hawn xi oġġezzjoni?

Kien deċiż li din il-laqgħa tinżamm għall-membri tal-kumitat u għall-Membri Parlamentari li l-aħħar darba ma kellhomx iċ-ċans li jesprimu l-opinjoni tagħhom dwar dan is-suġġett, pero' fl-aħħar laqgħa kienet intweriet ukoll ix-xewqa li nisimgħu l-veduta ta' perit dwar spazju li għandu jiġi allokat għal kull persuna, il-ventilazzjoni tal-post, il-livell tal-ħoss u dwar fire fighting measures.

Għal dan il-għan hawn preżenti l-Perit George Cilia mill-Awtorita' ta' l-Ippjanar li nitolbu jiġi mal-mejda biex jagħti l-veduti tiegħu bħala persuna esperta f'dan il-qasam.

IL-PERIT GEORGE CILIA (Awtorita' ta' l-Ippjanar): Għalkemm il-konsiderazzjoni ta' volum ta' nies li jistgħu jidħlu fil-premises per se m'hijiex konsiderazzjoni diretta ta' l-Awtorita' ta' l-Ippjanar, meta nagħmlu l-konsultazzjoni tagħna, partikolarment mat-Taqsima tat-Tifi tan-Nar tal-Pulizija, ġieli jiġi ndikat l-ammont massimu ta' nies li dak il-post jieħu, pero' iżjed mill-punto di vista ta' safety kontra nar milli minn xi lat ieħor.

F'pajjiżi oħrajn, xi forma ta' standards jeżistu, pero' hawn Malta m'għandniex dawn it-tip ta' standards.

Kien hemm xi indikazzjoni dwarhom fil-building regulations, pero' dawn ilhom biex jidħlu fis-seħħ 'il fuq minn ħames snin.

Għal xi raġuni jew oħra dawn ir-regolamenti dejjem jiġu posposti, partikolarment minħabba min se jieħu ħsieb jara li effettivament dawn il-building regulations qed jiġu mħarsa.

Bħalissa l-unika ħaġa li tavviċina xi ftit il-building regulations hija l-liġi sanitarja li bħalma probabbli jafu ħafna mill-membri, hija liġi antika.

Il-liġi prinċipali saret fl-1875 - 1880 u minkejja li baqgħet tiġi emendata, m'għadhiex tirrispondi għall-ħteġijiet tal-lum.

Min-naħa ta' l-Awtorita' ta' l-Ippjanar ma nagħmlux l-ammont speċifikat, ħlief meta tindikalna t-Taqsima tat-Tifi tan-Nar tal-Pulizija u allura f'dan il-każ, fil-permessi nagħmlu kondizzjoni kemm dak il-post jiflaħ nies.

IĊ-CHAIRPERSON: Imma fil-building regulations, allavolja għadhom ma daħlux fis-seħħ, hemm xi ħaġa li tindika dwar dan għall-postijiet ta' divertiment?

IL-PERIT GEORGE CILIA: Bl-amment ma nafx ngħidlek iżda kien hemm diversi kumitati li ħadmu fuq diversi sezzjonijiet ta' performance tal-bini, per eżempju, l-ventilazzjoni tal-post, ċioe' thermal conditions.

Hemm abbozzi li għadhom ma daħlux fis-seħħ, pero' ma nafx jekk koprewx din il-parti.

Jien naħseb li wieħed għandu jindaga ftit jekk kenux indikati li jidħlu u jekk le, forsi wieħed jista' jibda jagħmel indikazzjoni.

Ġeneralment, min-natura tagħhom, il-building regulations jipprovaw jirrispondu as time goes by.

Pero' bħalma għedt, dawn għadhom lanqas biss daħlu fis-seħħ.

Żgur li daħlu f'affarijiet bħalma huma l-għoli tat-turġien, l-għoli ta' railings, safety in use, imma ma nafx jekk daħlux fi spazju li għandu jkun hemm għal kull persuna f'tipi differenti ta' postijiet ta' divertiment, bħal swali taċ-ċinema, eċċ. Naf fiċ-ċert li taħt l-Att dwar l-Edukazzjoni hemm legal notice li tgħid li għal kull tifel u tifla fl-iskola għandu jkun hemm tant open space.

Naturalment għad-divertiment m'hemmx dan it-tip ta' regolarment, imma fil-każ ta' l-edukazzjoni hemm xi ħaġa stabbilita.

IĊ-CHAIRPERSON: Hawn mistoqsijiet?

L-Onor.

FRANCIS AGIUS: Nixtieq nistaqsi lill-perit jekk jikkonsidrax li spazju ta' 0.5 square metres per person li qed jiġi suġġerit huwiex raġonevoli.

IL-PERIT GEORGE CILIA: Huwa daqsxejn tight l-ispazju ta' 0.5 square metres għal kull persuna.

Qed nitkellmu fuq żewġ piedi, l-iktar, jiġifieri l-persuna trid tibqa' bil-wieqfa fl-istess pożizzjoni.

Jekk qed tirriferi għad-dance floor innifisha, ngħidlek li forsi tagħmel sens, imma jekk qed tirriferi għal area fejn ikun hemm sufani u siġġijiet, il-bar area, il-foyer u t-ticketing area .… Naħseb li n-nies ikunu pjuttost qishom sardines.

FRANCIS AGIUS: Jiġifieri inti tagħmel distinzjoni.

IL-PERIT GEORGE CILIA: Nagħmel distinzjoni, iva.

U bilfors trid tagħmel din id-distinzjoni.

Biex nerġa' nuża l-eżempju ta' l-iskejjel, fi klassi għandu jkollok a certain area għal kull tifel u tifla u fil-bitħa jrid ikollok area oħra għal kull tifel u tifla.

Per eżempju, bħala normal standard, f'uffiċċju, two square metres per employee huwa meqjus tajjeb, imma dik l-area ma tkoprix is-circulation space, jiġifieri trid tarahom b'mod separat.

Pero' jien naħseb li spazju ta' żewġ piedi … Jekk persuna tkun daqsxejn qawwija, probabbilment lanqas huwa biżżejjed.

IĊ-CHAIRPERSON: L-Onor.

KARL CHIRCOP: Tista' tgħidilna jekk l-Awtorita' ta' l-Ippjanar tagħmilx inspections f'dawn il-postijiet?

Jekk għadha ma tagħmilx, peress li għadhom ma daħlux fis-seħħ dawn il-building regulations, x'beħsiebha tagħmel?

Jekk beħsiebha tagħmel inspections, kemm se jkunu spissi dawn l-inspections?

Hemm xi proċedura formali li trid tiġi segwita qabel ma post li għadu kif inbena u jiġi dikjarat li huwa tajjeb biex jinfetaħ?

IL-PERIT GEORGE CILIA: L-Awtorita' ta' l-Ippjanar per se, m'hijiex responsabbli għall-bini fl-użu, imma jekk il-bini inbeniex skond il-permess.

Ir-responsabbilta' ta' l-Awtorita' hija li dak il-bini jkun inbena skond il-permess.

Bħalissa l-proċedura li tintuża hija dik li tissejjaħ il-compliance certificate, partikolarment biex jingħataw is-servizzi tad-dawl u l-ilma.

Ovvjament imbagħad il-premises jenħtieġlu l-operating licence mingħand il-Pulizija u f'din l-Awtorita' ma tidħolx.

Il-Pulizija jistaqsuna jekk il-bini għandux xi irregolaritajiet mill-permess li jkun inħareġ u meta ssir inspection u jkollna d-dikjarazzjoni tal-perit li dan inbena skond il-permess u ma jkunx hemm enforcement orders fuqu, ninformaw lill-Pulizija permezz ta' ittra li dan il-bini jikkonforma mal-permess.

Beyond that stage, fl-użu tiegħu, l-Awtorita' ma tagħmilx dawn it-tip ta' inspections, naturalment sakemm ma jkunx hemm xi ħadd li jgħid li saret xi illegalita', per eżempju, li tkun inbniet biċċa oħra, jew inbena sular ieħor, jew żdied jew naqas taraġ, jew ingħalaq bieb.

F'dan il-każ, l-Awtorita' tidħol f'dak li huwa ppjanar tal-bini.

KARL CHIRCOP: Jekk ma tagħmlux random checks wara li tkun inħarġet il-liċenzja, intom kif se tkunu tafu jekk ikunx sar xi żvilupp illegali?

IL-PERIT GEORGE CILIA: S'issa m'hijiex il-prattika li nagħmlu dan, u dan proprju minħabba l-kwestjoni ta' riżorsi.

Il-volum tax-xogħol għan-numru ta' enforcement officers li għandha l-Awtorita' hija kwestjoni perenna.

L-Awtorita' tittama li billi tkun effettiva qabel, ma jkunx hemm min jissogra jagħmel illegalitajiet fil-post mil-lat ta' ppjanar.

Over recent years nista' ngħid li l-illegalitajiet naqsu.

Per eżempju, id-developers qed ikunu iżjed kawti jekk jieħdu dak is-sogru għal dik li hija l-illegalita'.

IĊ-CHAIRPERSON: L-Onor.

JEAN PIERRE FARRUGIA: Hemm bżonn permess mill-Awtorita' ta' l-Ippjanar għall-postijiet li jintużaw b'mod temporanju għal dawn l-attivitajiet, per eżempju ir-rave parties li qed jiġu organizzati f'post maħluq apposta?

IL-PERIT GEORGE CILIA: Jekk l-attivita' tkun qed issir, per eżempju, f'sala tat-tiġijiet li normalment għandha permess ta' żvilupp għall-użu bħala sala tat-tiġijiet, l-Awtorita' ma tidħolx.

Anke f'postijiet oħrajn, għal dik li hija attivita' ta' lejl wieħed, l-Awtorita' ma tidħolx.

JEAN PIERRE FARRUGIA: Jiġifieri anke jekk wieħed itella' tined f'post partikolari.

IL-PERIT GEORGE CILIA: Dak m'huwiex meqjus żvilupp partikolari temporanju.

JEAN PIERRE FARRUGIA: Inti semmejt li 0.5 square metres per person huwa ristrett ħafna.

Issa f'dawn ir-regolamenti proposti qed jingħad li m'għandhomx jiġu nklużi żoni fil-lokal li ma jistgħux jiġu wżati mill-patrons bħal, ngħidu aħna, uffiċini u areas privati, taraġ jew landings, toilets jew kċejjen.

Jiġifieri int qed tgħid li 0.5 square metres huwa ristrett wisq?

IL-PERIT GEORGE CILIA: Iva, jien qed ngħid li wieħed forsi jista' jaċċetta dak l-ispazju fejn qed jiżfnu n-nies, id-dance floor proper.

JEAN PIERRE FARRUGIA: X'area tissuġġerixxi?

IL-PERIT GEORGE CILIA: Irid ikun hemm iktar floor area.

Jien naħseb li jrid ikollok metru kwadru kull persuna, pero' jiddependi għal fejn qed tirriferi.

Per eżempju ma tistax tieħu kuridur ta' 50 metru kwadru u tgħid li fih tista' ddaħħal sa 50 persuna oħra, dak trid teskludih.

Trid tagħti kas tas-circulation space.

Jien naħseb li f'seating area, sa metru kwadru b'seating normali, għandek fejn tiċċirkola.

IĊ-CHAIRPERSON: Hawn xi ħadd ieħor li jixtieq jagħmel xi domanda?

(Onor. Membri: Le) Nirringrazzjak perit.

Issa nixtieq insejjaħ lill-Onor.

Adrian Vassallo li fl-aħħar laqgħa wera x-xewqa li jitkellem.

ADRIAN VASSALLO: Aħna nafu li r-regolamenti antiki li għadhom eżistenti sal-lum m'humiex tajbin u għalhekk qegħdin nibdluhom, pero' minkejja li nafu li r-regolamenti m'humiex tajbin u diġa' mietu żewġ persuni u oħrajn iddaħlu l-isptar ibatu mill-effetti ta' din id-droga, xorta waħda baqgħu joħorġu l-permessi biex isiru dawn ir-rave parties.

Fil-fatt għadu kemm sar wieħed it-Tnejn.

Dan il-party kellu jsir proprju fil-post fejn miet Sammy Schembri u peress li l-owner tal-post iddeċieda li ma jsirx hemm, sar band'oħra.

Il-punt jibqa' li jekk aħna nafu li r-regolamenti eżistenti m'humiex tajbin, għalfejn baqgħu joħorġu l-permessi biex isiru dawn l-attivitajiet?

Li kieku, allaħares qatt, miet xi ħadd, min kien se jerfagħha r-responsabbilta'?

Din hija l-ewwel domanda li xtaqt nistaqsi.

Il-loġika tiegħi tgħid li jekk nafu li r-regolamenti eżistenti huma ħżiena u se noħorġu oħrajn ġodda, sakemm joħorġu l-ġodda, ma jibqgħux jingħataw permessi għal dawn it-tip ta' attivitajiet.

Din hija l-opinjoni tiegħi; forsi ħaddieħor jaħsibha mod ieħor, imma aħna qed nitkellmu fuq il-ħajja ta' nies.

Jien inħoss li sakemm isiru regolamenti li aħna naħsbu li huma adattati u li huma aħjar minn dawk eżistenti, m'għandhomx jibqgħu jingħataw permessi għal dawn l-attivitajiet.

Din m'hijiex kwestjoni ta' għaġġla għax ġejja n-new year.

L-affarjiet iridu jsiru bis-serjeta' u mhux l-ewwel infattruha u mbagħad noqogħdu ngħidu: Għax messu sar hekk, u stajna għamilna hekk!

Nerġa' ngħid, fuq nies qed nitkellmu, mhux fuq oġġett, fuq karozza jew ħaġa oħra.

Issa ħalli ngħid xi ħaġa dwar l-ecstasy; forsi se nirrepeti affarijiet li diġa' ntqalu.

L-ecstasy m'hijiex droga li bniedem jeħodha biex joqgħod id-dar jisma' l-mużika.

Hawn min qal li jeħduha fil-marċi u f'meetings pubbliċi, pero' safejn naf jien, u skond ma qaluli min ħa d-droga, LSD jieħdu fil-marċi.

Issa jista' jkun hemm wieħed 'l hemm u 'l hawn li jieħu l-ecstasy fil-marċi, pero' normalment LSD jieħdu.

L-ecstasy tittieħed when a number of conditions are satisfied, jiġifieri jkun hemm il-massa tan-nies fejn kulħadd iħakkek ma' xulxin it-tip ta' ilbies li jkun hemm li bħalma rajna fuq it-television meta ġabu filmati ta' dawn l-attivitajiet, b'mod speċjali tat-tfajliet, ma tantx ikun ilbiex onest, u jkun hemm a particular type of music.

Ħadd m'hu se joqgħod idoqq mużika jazz, jew slow, imma jkun hemm tip ta' mużika apposta għal din it-tip ta' droga.

Jiġifieri bħalma jgħidu l-Ingliżi, it comes in a package u l-package issibu proprjament f'dawn it-tip ta' rave parties.

Wieħed jistaqsi għaliex tittieħed id-droga.

Id-droga ilha tittieħed għal eluf ta' snin.

L-alkoħol huwa droga, it-tabakk huwa droga.

Meta l-Ewropej marru l-Amerka ħadu l-alkoħol magħhom u ġennu lill-Indjani.

Dak iż-żmien kont tieħu li trid mingħandhom jekk tagħtihom naqra alkoħol.

Huma tawhom it-tabakk li ġabuh lura magħhom, u mbagħad kulħadd beda jpejjep.

Meta marru fil-far east sabu l-opium u anke dan inġieb lura magħhom.

Jiġifieri erbat ijiem oħra jivvintaw droga oħra XYZ u xi ħadd se jeħodha.

Jgħaddu erbat ijiem oħra, jivvintaw droga ABC u xi ħadd se jeħodha wkoll.

Il-fatt li d-droga teżisti jfisser li xi ħadd bilfors se jeħodha.

Hawn min qal li d-droga jeħduha minħabba n-nuqqas ta' valuri li għandhom.

Veru, illum kollox sar jgħaddi, ma baqa' valuri ta' xejn.

Illum il-bniedem qed jiġi mgħallem, anke permezz tal-media, li hu the centre of the universe u jippretendi li kulħadd joqgħod idur miegħu, mhux huwa parti mill-komunita' u għandu jagħmel dak li hu tajjeb għall-komunita'.

Illum wieħed jippretendi li jagħmel li jrid u kulħadd joqgħod għal dak li jrid hu.

Il-familja huwa l-post fejn it-tfal tagħna jitgħallmu l-valuri, imma l-familja x'inhi?

Illum il-missier jaħdem minn fil-għodu sa tard bil-lejl - nara minni, ġieli lit-tfal tiegħi narahom reqdin, u bħali hawn eluf ta' missirijiet oħra - u ħafna mill-ommijiet jaħdmu wkoll.

It-tfal l-ewwel kienu jibdew il-primary school meta jkollhom ħames snin, imbagħad saru l-kindergarten u issa għamilnielhom il-pre-kindergarten stage.

Dejjem naraw kif nagħmlu biex wieħed jeħles mit-tfal ħalli jkun jista' jmur jaħdem.

Issa vvintajna wkoll id-day centres għat-tfal - veru li ma mar ħadd imma ma mar ħadd għax id-day centres expensive għax kieku bagħtuhom - biex tfal tat-twelid jitħallew mal-carers.

Jien naf tfal - u bħali kemm Dr Chircop kif ukoll it-tobba l-oħra li hawn preżenti jafu wkoll - li lill-carers tagħhom, liz-zija jew lin-nanniet, jsejħulhom "ma" u "pa".

Dawn lanqas jafu min huma ommhom u missierhom.

Allura x'tip ta' karattru jista' jkollhom dawn it-tfal meta lanqas jafu min hi ommhom!?

Twaqqfet kummissjoni biex tara l-futur tal-familja imma l-kummissjoni għandha ssir biex tara kif se ngħaqqdu l-familja u kif il-familja għandha tgħallem il-valuri lit-tfal tagħha.

Illum it-tfal jiġu mill-iskola u ħafna drabi jsibu d-dar vojta, jiġu l-ommijiet, min kiel 'l hawn, min kiel 'l hemm u jintefgħu quddiem dik il-kaxxa tat-television.

Il-valuri mit-television jitgħallmuhom imma minn fuq it-television ma tantx tara affarijiet sbieħ.

If we don't try to help the family work as a family … Jien inħoss li għandu jsir xi ħaġa dwar dan.

Jien kont issuġġerejtha s-sena l-oħra iżda ma sar xejn.

Kulħadd jaf li llum qed ikollna kważi elf separazzjoni fis-sena.

Fl-opinjoni tiegħi, jiddispjaċini ngħid li enforcement m'hawn xejn.

Bir-rispett kollu lejn l-Assistent Kummissarju Cassar, il-pulizija ma tantx jispirawli fiduċja.

Minn mistoqsija parlamentari li għamilt, ħareġ li fi żmien għaxar snin, f'discos inqabdu xi sitt itfal taħt is-sittax-il sena.

Sitt itfal issibhom ġo toilet jekk tmur issa stess!

Mhux sitta f'għaxar snin!

Meta staqsejt kemm inqabdu nies ibigħu alkoħol lil tfal taħt is-16-il sena, jekk m'iniex sejjer żball, ir-risposta kienet li f'għaxar snin, inqabdu xi 15, b'sitta minnhom jinqabdu din is-sena.

Imbagħad kien hemm dak il-ġuvni Libjan li kiser il-liġi għax daħħal gremxula u weħel xahar ħabs, waqt li din is-sena ittellgħu l-Qorti iktar minn 100 ruħ fuq akkużi ta' drogi, iżda weħlu xi għaxra biss!

Insejt il-figura eżatta imma hemm mistoqsija parlamentari dwar dan.

Is-sena l-oħra għaddejna l-liġi li min jittraffika is-psychotropic drugs jeħel 20 sena, mentri fil-fatt lanqas 20 minuta ma jeħel għax ma jeħel ħadd il-qorti.

Jekk inti m'għandekx enforcement kemm mill-qorti u kemm mill-pulizija .… Kulħadd jaf b'dak ir-rave party li kellhom il-permess biex jidħlu 480 ruħ u daħlu 7,000.

Minn taħt għajnejn il-pulizija daħlu dawk in-nies kulħadd ħalla kollox għaddej!

IĊ-CHAIRPERSON: Le, le; hawnhekk nixtieq nikkorreġik.

Ħadd ma ħalla kollox għaddej għax fil-fatt ...

ADRIAN VASSALLO: Ħallew kollox għaddej ....

IĊ-CHAIRPERSON: .… ttella' l-qorti u sar anke appell.

MICHAEL FARRUGIA: Jekk se ngħidu li kien hemm dak il-każ u li sar appell donnu qisna għamilna xi ħaġa, irridu ngħidu x'inhi l-verita'.

Niftakar li fil-bidu ta' din is-sena kienu jissemmew ħafna, anke fil-ġurnali, dawn l-imberkin meningo coccus septisimia.

Naħseb li ħafna mill-ġurnalisti jiftakruha din għax kemm-il darba ġabuha fil-ġurnali u fil-fatt għadha sejra sal-lum.

Il-maġġor parti ta' dawn il-każi kienu ta' persuni ta' bejn l-14 u s-16-il sena u fil-maġġor parti tagħhom kienu attendew id-discos.

Mela jekk hemm prova żgura li għandna żgħażagħ li jattendu d-discos li għandhom inqas mill-eta' tar-regolamenti eżistenti ta' l-1995, hija proprju l-każi li kellna.

Biex ngħid hekk, dawn inqabdu red-handed għax meta marru biex jinterrogawhom uffiċjali tad-Dipartiment tas-Saħħa - u qed nieħu pjaċir li hawn preżenti Dr Malcolm Micallef li huwa d-Direttur tal-Public Health - biex jaraw fejn kienu u x'kuntatti kellhom, sabu li l-maġġor parti tagħhom kienu f'discos.

Xi provi iktar minn hekk trid f'idejk biex tikkonferma li ż-żgħażagħ qed jattendu d-discos?

Dawn ammettew li kienu jattendu d-discos, imma kemm ittieħdu passi fir-rigward ta' dawk in-nies fil-postijiet tagħhom li kien hemm dawn iż-żgħażagħ?

Każ red-handed iżjed minn hekk, ma jistax ikollok.

IĊ-CHAIRPERSON: Onor. Farrugia, jien fl-ebda ħin ma għidt li l-bżonn ta' enforcement mhux neċessarju u m'hemmx bżonn li jsir aktar, iżda hawnhekk kien hawn kumment mill-Onor.

Vassallo fejn qal li ma sar xejn f'dik l-okkażjoni.

Jien ikkorreġejt il-punt li ....

MICHAEL FARRUGIA: Kollox simboliku, biex taparsi sar xi ħaġa.

ADRIAN VASSALLO: Jimporta jekk nippreċiża ftit għax bir-rispett kollu lejk, inti forsi mmiżinterpretajtni?

Jien ridt ngħid li skond il-permess kellhom jidħlu 468 ruħ meta fil-fatt daħlu 7,000.

Skond il-permess ukoll, il-mużika kellha tieqaf f'nofs il-lejl mentri l-mużika waqfet fl-4.30 a.m., u waqfet għax bdew iċemplu n-nies mill-Belt, mill-Isptar San Luqa u minn kullimkien, għax kieku ma ċempel ħadd, xejn ma kien jiġri.

Il-fatt li sar l-appell ma sarx biex taparsi għamilna xi ħaġa.

Naħseb li ħadd ma kien kuntent bil-mod ta' kif ingħatat il-multa u għalhekk sar l-appell.

Jiġifieri din m'hijiex kwestjoni li saret biex taparsi tkun saret xi ħaġa għax allura qisna qed ngħidu li meta ma jsir xejn, nikkritikaw li ma jkun sar xejn, u meta jsir xi ħaġa, ngħidu li nkunu qed nagħmluha biex taparsi saret xi ħaġa.

Jekk se nirraġunaw b'dan il-mod, noqogħdu b'idejna fuq żaqqna kollha kemm aħna, ħalli almenu jakkużawna li m'għamilna xejn!

MICHAEL FARRUGIA: Jien mhux qed nikkritika l-fatt li sar l-appell.

Sewwa għamlu, anzi għadni mbellah b'dik it-tip ta' multa li ngħatat imma naħseb li l-fatti qed juru li qed nagħmlu ħafna diskussjonijiet u ilna għaddejjin tliet seduti fuq dan is-suġġett, meta r-regolamenti ta' l-1995 m'aħniex nimxu magħhom.

Naħseb ikun interessanti li wieħed jistaqsi kemm, minkejja li ilna għaddejjin bid-diskussjonijiet għal dawn l-aħħar tlieta, erba' ġimgħat, ġew rispettati r-regolamenti ta' l-1995 f'dawn l-aħħar ġimgħat.

Mela regolament wieħed ta' l-eta' m'aħniex inżommuh, aħseb u ara jekk inżidu aktar regolamenti!

Jien naħseb li aħjar ikollna daqsxejn goodwill ta' iktar enforcement jekk irridu nibdew niddiskutu l-affarijiet bis-serjeta'.

Ħafna drabi nissuspetta li se nispiċċaw bħalma nagħmlu s-soltu, nagħmlu xi ħaġa, nagħmlu erbat ijiem nagħmlu festa bihom u mbagħad wara erbat ijiem kollox jintnesa.

IĊ-CHAIRPERSON: Bir-rispett kollu, Onor. Farrugia, huwa minnu li aħna rridu noqogħdu wkoll għar-regolamenti ta' l-1995 u hemm xi shortfalls f'dawk ir-regolamenti fejn tidħol enforcement, pero' dan ma jipprekludiniex milli nesiġu li jkun hemm enforcement fuq ir-regolamenti ta' l-1995, u nesiġu wkoll enforcement fuq dak li aħna se ngħaddu bħala punti għall-konsiderazzjoni tal-Ministeru ta' l-Intern u tal-Ministeru għall-Politika Soċjali għax fl-aħħar mill-aħħar huma jridu jagħmlu r-regolamenti.

Jekk se noqogħdu naħsbu u nargumentaw li la fuq ir-regolamenti ta' l-1995 m'hemmx biżżejjed enforcement allura mhux se jkun hemm enforcement fuq l-affarijiet l-oħra li se nagħmlu, jiddispjaċini ngħid, hija attitudni żbaljata.

Minn hawnhekk għandna noħorġu b'sett ta' regolamenti għall-konsiderazzjoni tal-Ministeru ta' l-Intern u tal-Ministeru għall-Politika Soċjali.

Naturalment dak li se joħroġ minn hawn mhux neċessarjament se joħroġ photocopy tiegħu min-naħa taż-żewġ ministeri, pero' hawnhekk se nagħtu s-suġġerimenti tagħna.

Imma li nibqgħu nargumentaw li ladarba dwar ir-regolamenti ta' l-1995 ma kienx hemm biżżejjed enforcement, nieqfu hawn, huwa żball.

Aħjar li aħna niffokaw fuq x'suġġerimenti nistgħu nagħmlu - wara kollox aħna ġejna hawnhekk biex niddiskutu dawn is-suġġerimenti u naħseb li llum kien il-forum proprju li niddiskutuhom - milli niddiskutu jekk għandniex nagħmlu suġġerimenti.

L-Onor.

KARL CHIRCOP: Dwar dak li qal l-Onor.

Adrian Vassallo, bażikament jien diġa' għidtu fil-laqgħat ta' qabel.

Veru li rridu nibdew mill-aspett edukattiv għax jekk kemm-il darba lit-tfal tagħna m'aħniex se nedukawhom b'mod anke pro-attiv, mhux kontra d-droga imma kemm hu sabiħ li tgħix ħajja sana, m'aħniex se naslu.

Din għandha tkun waħda mill-aspetti preventivi.

Għar-rigward ta' dawn il-punti li ġew imressqa għall-konsiderazzjoni, nara żewġ ...

IĊ-CHAIRPERSON: Jekk tippermettili Onor. Chircop, xtaqt li ma naqbdux fuq dawn il-punti għalissa.

Naħseb li l-ewwel aħjar inħallu lill-Onor.

Adrian Vassallo jgħid dak li għandu x'jgħid - u nitolbok, jekk jogħġbok, iżżomm fil-qosor kemm jista' jkun - imbagħad nidħlu f'dawk il-punti wieħed wieħed.

ADRIAN VASSALLO: Xtaqt nistaqsi mistoqsija waħda għax għadni m'iniex ċar fuqha.

IĊ-CHAIRPERSON: Hi qiegħda 0.5 square metres per person.

(Interruzzjonijiet)

ADRIAN VASSALLO: Mela fi ftit kliem, għal kull maduma li hawn hawnhekk, tidħol persuna.

Jiġifieri ġo din il-kamra jidħlu xi 600 ruħ, allura naħseb li dik il-miżura hi daqsxejn żgħira.

Dwar il-ħin jien naqbel ħafna ma' dak li qal l-Onor.

Agius fil-laqgħat preċedenti.

Mhux tajjeb li bniedem jibqa' barra sas-6.00 a.m., jiġi mid-disco qisu s-sinjur u ħutu u l-ġenituri tiegħu jridu joqogħdu bil-kwiet lanqas jistgħu jiċċaqalqu.

Barra minn hekk jien naf min wara li mar dawn l-attivitajiet, baqa' sejjer għax-xogħol.

Illum hawn ħafna nies jaħdmu f'lukandi bix-shift, but it is definitely not healthy li jibqgħu barra sa dak il-ħin.

Aħna l-ewwel inħallu lil kulħadd jagħmel li jrid, imbagħad irridu nikkontrollaw!

Jekk tgħid li fis-2.00 a.m. ir-rave parties iridu jieqfu, dan imurlek x'imkien ieħor.

Mela tagħmel curfew u tagħlaq il-bars u l-ħwienet kollha, għax inkella billi twaqqaf ir-rave party, in-nies jispiċċaw biex mir-rave party jmorru x'imkien ieħor.

Jiġifieri m'inti se ssolvi xejn billi tistipula xi ħin speċifikat.

IĊ-CHAIRPERSON: Inti semmejt il-package fejn kollox hu marbut ma' xulxin, allura ma taħsibx li meta jieqaf xi fattur minnhom se jaffettwa dak il-package?

Jekk dawn ikunu f'numru kbir, mhux kollha se jmorru x'imkien ieħor.

ADRIAN VASSALLO: Intom qed tgħidu li nwaqqfu l-parties fis-2.00 a.m., imma x'inhu l-iskop li twaqqafhom fis-2.00 a.m.?

Biex dak li jkun ma jeħux id-droga?

Jien naħseb li min irid jieħu d-droga, jista' jeħodha fid-9.00 p.m. x'ħin jibda l-party u jibqa' għaddej sas-2.00 a.m.

IĊ-CHAIRPERSON: Imma tkisser il-package.

ADRIAN VASSALLO: Biex tkisser il-package trid tagħmel party ta' siegħa li mbagħad ma tiġix worth it li wieħed imur, il-bqija m'intix se tkisser il-package.

If the time frame is there … Illum qed jagħmlu parties li jibdew mill-11.00 p.m. u jibqgħu sejrin sas-1.00 p.m. ta' l-għada!

Kien hawn beach parties li jibdew mis-1.00 p.m., imorru jgħumu, imbagħad imorru ma nafx fejn u mbagħad imorru jiżfnu sas-6.00 a.m.!

Jiġifieri mbilli tgħid li fis-2.00 a.m. l-party irid jieqaf, trid tara wkoll x'ħin se jibda.

Mhux xorta se jeħodha d-droga.

Issa jekk l-iskop huwa li tgħid li d-divertiment m'huwiex tajjeb wara s-2.00 a.m. - semmejna l-aspett ta' saħħa - dawn mhux xorta se jmorrulek x'imkien ieħor?

Jiġifieri inti qed tgħid li se nagħlqu kullimkien fis-2.00 a.m.?

Jien naħseb li mil-lat ta' ħin, we've missed the boat.

L-ewwel ħallejna lil kulħadd jagħmel li jrid sa x'ħin irid, u issa .… Illum il-postijiet ta' divertiment jagħlqu fl-4.00 a.m. u jerġgħu jiftħu fl-istess ħin għax il-permessi hekk qegħdin.

Hawn postijiet ta' divertiment li lanqas bieb m'għandhom għax jibqgħu miftuħin 24 hours!

Dwar id-droga, jien inħoss li trid issir distinzjoni bejn id-droga.

Hawn żewġ tipi ta' droga.

Hawn droga li hija physically addictive, bħalma hija l-eroina, u hawn droga li m'hijiex physically addictive, bħalma hi l-ecstasy.

Hemm bżonn li ndaħħlu sistema bħalma jsir fl-isports u f'oqsma oħra biex niċċekkjaw għad-doping.

Illum anke f'logħba billiard jagħmlulhom doping tests.

Min ra l-filmat li ġabu fuq in-Net Television jinduna min ma jkunx f'sensih.

Jekk inti m'intix se taqbad lil min jidher li jkun ħa d-droga … Billi toqgħod tagħmel road blocks bil-klieb - u niddubita kemm il-klieb ixommuha l-ecstasy - m'initx se taqbadhom għax jeħduhielek qabel u ma ssibhiex.

Imbagħad naraw x'nagħmlulu wara li naqbduh, jew tagħmillu multa jew xi ħaġa oħra.

Imma li toqgħod tagħmel road blocks minn tlett ijiem qabel, timmobilizza l-Korp tal-Pulizija kollu, tidħol tfittex qabel u ddaħħal il-klieb, m'inti se ssolvi xejn.

Trid tara jekk wieħed huwiex doped bħalma jsir fl-isports u bħalma jsir għall-alkoħol permezz tal-breathalyser test.

Grazzi.

IĊ-CHAIRPERSON: Nirringrazzjak.

Filli qed nitkellmu fuq nuqqas ta' enforcement u filli mmorru lura fuq enforcement żejjed.

Naħseb li rridu nkunu nqara konsistenti wkoll.

Nixtieq issa ngħaddu għall-punti kif kienu ġew imressqa oriġinarjament u in vista ta' dak kollu li ntqal hawn ġew u forsi anke barra minn hawn ġew.

Irridu nżommu quddiem għajnejna li dawn ir-regolamenti m'humiex biss kwestjoni ta' konnessjoni bejn parties u droga, qisna qed ngħidu li dawn ir-regolamenti jridu jħarsu l-parties biex ikunu drug free - għalkemm aħna hekk nixtiequhom li jkunu - imma hemm konsiderazzjonijiet oħra li rridu neħduhom ukoll.

U hawn qed nirreferi għal health and safety waqt li dawn iż-żgħażagħ ikunu qegħdin jiddevertu fil-post, ejja ngħidulu li jkun drug free.

Hemm konsiderazzjonijiet oħra li aħna rridu nieħdu biex dawn il-postijiet ikunu safe?

Wieħed ma jridx jara biss ir-rabta bejn il-party u d-droga għalkemm ħafna drabi d-diskussjoni waqgħet fuq hemm biss, għax nafu li hemm hazards oħra, fosthom il-ħoss esaġerat, l-iffollar żejjed, in-nuqqas ta' faċilitajiet sanitarji u n-nuqqas ta' safety measures f'każ ta' emerġenza.

Dawn huma kollha affarijiet li aħna rridu nħarsu lejhom u mhux sempliċement nagħmlu relazzjoni bejn il-party u d-droga.

Forsi wieħed mill-aktar punti li se jaqilgħu kontroversja huwa proprju l-ewwel punt dwar ir-regolamentazzjoni tal-ħin.

Hawnhekk qegħdin nagħmlu distinzjoni bejn party jew disco li jkun fil-miftuħ u dak li jkun fil-magħluq.

Il-ħin li kien suġġerit huwa dak tas-2.00 a.m. Issa llum jien għaddejtilkom kopja ta' punti għall-konsiderazzjoni tagħna u fil-punt 1(b) qed ngħidu li:

"M'għandu jingħata l-ebda permess biex isiru parties jew discos"

- anke fil-magħluq -

"bejn l-4.00 a.m. u d-9.00 a.m.".

Forsi dan ikopri proprju dak il-punt li qajjem l-Onor.

Vassallo fejn qal li disco jieqaf fl-4.00 a.m. u jerġa' jkompli fl-istess ħin għaliex tkun bdiet session oħra.

Mentri jekk ikun hemm dan il-break, naħseb li nkunu qed nevitaw li jsir dan.

Jekk inkunu saqajna ma' l-art, nirrealizzaw li ħadd ma jibda disco bejn l-4.00 a.m. u d-9.00 a.m. jekk ma jkunx kontinwazzjoni ta' xi ħaġa oħra.

Allura qed nissuġġerixxu dan il-break biex jekk party jew disco għandu jieqaf fl-4.00 a.m., ma jkunx hemm xi loophole, biex ngħidu hekk, li jistgħu jidħlu għaliha fejn jagħlqu l-bieb fl-4.00 a.m. u jerġgħu jiftħuh fl-4.01 a.m. għax tista' tiġi tfisser li tkun bdiet session oħra.

B'riferenza għar-regolamenti ta' l-1995, qegħdin ngħidu li minn dawn ir-regolamenti għandu joħroġ ċar li l-obbligu li jorbot lill-proprjetarju tal-post fejn qed isir party għall-fini ta' regolamenti, għandhom japplikaw ukoll għall-organizzaturi li jkunu qed jagħmlu użu mil-lokal.

Aħna nafu li ħafna minn dawn il-parties ma jsirux f'lokalitajiet li jkunu ta' l-organizzatur, imma l-organizzatur jidħol biex jagħmel il-party f'dak il-post.

Allura in vista tar-regolamenti ta' l-1995 li ħafna drabi jikkonċernaw il-proprjetarju tal-post, l-organizzatur għandu jinżamm responsabbli daqs il-proprjetarju għall-fini ta' ksur ta' regolamenti?

Fir-regolamenti nsibu wkoll il-famuża eta' ta' 16-il sena.

Issa hawnhekk issemmiet li ħadd ma jiġi mitlub juri l-identity card hu u dieħel.

Ħafna drabi jikkalkolaw jekk wieħed għandux 16-il sena mid-daqqa t'għajn, jekk inkunx imkittef jew le.

B'saqajna ma' l-art nistgħu ngħidu li hekk jiġri.

Allura jekk persuna ma jkollhiex identity card fuqha, il-pulizija tista' żżommha milli tidħol?

Għaldaqstant aħna qed nissuġġerixxu li jidħol regolarment fejn fuq il-biljett tad-dħul ikun hemm speċifikat li persuni taħt is-16-il sena ma jistgħux jattendu u biex wieħed ikun jista' jidħol, irid juri l-identity card.

Jiġifieri jekk il-pulizija titlob l-identity card, ħadd ma jkollu skuża li jgħid li nzerta li m'għandux l-identity card fuqu.

Bħala żieda mar-regolamenti ta' l-1995 qed jiġi suġġerit li għandha tidħol multa speċifika jekk fil-lokal ikun hemm persuni ta' taħt is-16-il sena.

Illum għandek blanket provision; jekk xi ħadd kiser wieħed mir-regolamenti, per eżempju li jkun hemm fil-lokal tfal taħt is-16-il sena, jeħel Lm100.

Għandha tibqa' din il-blanket provision, jiġifieri li jekk jinstabu sitta jew instabu 200 taħt l-eta', teħel l-istess, teħel somma globali, jew inkella, jekk jinstab sitt itfal taħt is-16-il sena teħel multa għal kull wieħed li jinstab?

Anke f'dan il-każ, il-multa għandha tkun kemm fil-konfront tal-proprjetarju u kemm fil-konfront ta' l-organizzatur jekk il-proprjetarju u l-organizzatur ma jkunux l-istess persuna.

Qed nissuġġerixxu wkoll li kull permess jispeċifika n-numru massimu ta' persuni li jistgħu jidħlu abbażi ta' 0.5 square metres għal kull persuna u qed ngħidu li din il-klawsola forsi għandha tiġi kwalifikata fis-sens li m'għandhomx jiġu nklużi żoni fil-lokal li ma jistgħux jiġu wżati mill-patrons, bħalma huma uffiċini u areas privati fejn in-nies ma jkunux jistgħu jidħlu fihom.

Meta wieħed qed jieħu l-area biex jara kemm persuni jistgħu jidħlu għal dak il-party, m'għandhomx jiġu nklużi taraġ, landings, toilets, kċina jew l-area ta' wara l-bar.

Again, għal kull persuna li tinstab over and above in-numru ta' persuni li jippermettilek il-post, il-multa kif se toħroġ?

Se toħroġ somma globali għax ikun inkiser ir-regolament li jitkellem dwar in-numru speċifikat, jew inkella se jidħol il-provvediment li jekk jinstab wieħed over the limit, jeħel ta' wieħed u jekk jinstabu 100 over the limit, jeħel ta' 100, jiġifieri jkun hemm multa għal kull persuna żejda li jkun hemm?

Imbagħad hemm li għandu jsir id-depożitu ta' somma flus, jew tingħata garanzija bankarja lill-pulizija bħala garanzija tat-twettiq ta' l-obbligi assunti mill-organizzaturi.

Qegħdin ngħidu wkoll li t-telfien ta' dan id-depożitu, ma jipprekludix lill-pulizija milli jressaq il-każ quddiem il-qorti.

Qed nissuġġerixxu wkoll li jkun hemm prezzijiet fissi u reklamati għax-xorb kollu, anke dak mhux alkoħoliku.

Suġġeriment ieħor hu li kull applikazzjoni ssir direttament lill-Kummissarju tal-Pulizija u tiġi proċessata minnu.

Kull organizzatur irid jara li għal kull attivita' jkun hemm kamra jew area li tkun air-conditioned fejn ma jkunx hemm żfin, f'liema kamra għandu jkun hemm post fejn persuna tista' tistrieħ.

Barra minn hekk għandu jkun hemm faċilitajiet sanitarji adegwati skond ir-regolamenti tas-sanita'.

Dawn ir-regolamenti jgħidu li f'fabbrika jrid ikun hemm toilet u sors ta' ilma għal kull 30 persuna.

Jien naħseb li għal party m'hemmx għalfejn jiġi applikat dak li hu applikat għall-fabbrika u għall-postijiet tax-xogħol, imma forsi għandna ngħidu li jkun hemm sors ta' ilma tajjeb għax-xorb għal kull 200 persuna.

Ovvjament nistgħu nissuġġerixxu li flok għal kull 200 persuna, ngħidu 100 jew anke 300.

Pero' importanti li dawn ikunu f'postijiet immarkati u identifikabbli għaliex meta konna qed nitkellmu maż-żgħażagħ, dawn qalu li ħafna drabi trid veru nemes biex issibhom.

Punt ieħor huwa li bħalma jsir f'attivajiet ta' massa - jiġifieri dan il-provvediment ma japplikax biss għaż-żamma ta' parties - ikun hemm team mediku għal dak li jista' jinqala'.

Għandu jiġi identifikat post fil-lokal minn fejn it-team mediku jista' jopera.

Ta' min ifakkar li r-rappreżentant tas-Soċjeta' tas-Salib l-Aħmar kien qal li jekk jinqala' inċident, wieħed seta' jopera mill-ambulanza, pero' jekk l-ambulanza tkun telqet u xi ħadd ieħor jiżloq u jaqsam wiċċu trid post minn fejn tkun tista' timmedikah.

Hemm bżonn ta' post minn fejn wieħed jista' jopera.

Meta qegħdin ngħidu "topera" mhux qed nirriferu għal xi operazzjoni, biex nagħmluha ċara, imma għal post minn fejn wieħed jista' jaħdem.

Qed ngħidu wkoll li tagħmir ta' fire fighting u sinjali ta' ħruġ ta' emerġenza jridu jkunu ċari u viżibbli u l-livell ta' ħoss m'għandux jaqbeż ċertu livell ta' decibels.

Dan il-livell ħallejnih vojt għax il-kwestjoni tal-ħoss hija open to discussion.

Nafu li jeżisti apparat żgħir, hand held, li jista' jiddetermina jekk il-ħoss ikunx qiegħed over and above dak li huwa meqjus bħala safe; safe fis-sens li inti ma tkunx qed tagħmel ħsara għall-widna, jiġifieri din hija kwestjoni diretta ma' ħsara fiżika.

L-aħħar punt huwa li l-Pulizija tirriżerva d-dritt li tirrifjuta kull permess meta l-karattru, il-passat u l-pedina penali tal-proprjetarju, l-organizzatur jew disc-jockey, ma jagħtux garanzija li mhux se jsiru abbużi, inkluż abbuż mid-droga.

Din il-lista ta' punti hija ftit twila u żgur li se toħloq diskussjoni mill-membri ta' dan il-kumitat.

Nitlobkom biex tkunu konċiżi fil-punti li tixtiequ tagħmlu u fejn jaqbel kulħadd, m'hemmx għalfejn noqogħdu nirrepetu kemm qed naqblu.

Naturalment il-kummenti li tkunu tixtiequ tagħmlu se jgħaddu lill-Ministru ta' l-Intern biex imbagħad jiġu mfasslu r-regolamenti proprja.

Nibda billi nsejjaħ lill-Onor.

Michael Asciak u warajh lill-Onor.

MICHAEL ASCIAK: Dwar il-ħin, jien personalment naqbel ma' dak li qed jiġi suġġerit, ċioe' li attivitajiet li jsiru fil-miftuh, għandhom jieqfu fis-2.00 a.m. Issa mbagħad, x'jiġri wara ..… Ovvjament ma tistax taqbad u tgħid lin-nies kollha li fis-2.00 a.m. bilfors iridu jmorru jorqdu, imma almenu ngħidu li l-attivitajiet li jsiru fil-miftuħ għandhom jieqfu fis-2.00 a.m. Fil-każ fejn il-ħoss jista' jinstema' minn barra, jorbtu regolamenti oħra.

Per eżempju, nistgħu ngħidu li bejn l-4.00 a.m. u d-9.00 a.m. m'għandhomx isiru attivitajiet ġewwa.

Dwar l-ispazju li għandu jkun hemm għal kull persuna, skond dak li qalilna l-perit jidher li l-area suġġerita hija understatement u forsi wieħed jista' jiftaħha billi jkunu two persons per square metre.

One person per square metre naħseb li hija daqsxejn wisq, allura forsi nagħmluha 0.75 square metres per person.

Punt ieħor li rrid nagħmel huwa dwar punt 7.

Naħseb mhux "team mediku" rridu ngħidu imma "first aid team" għaliex team mediku jinvolvi tabib.

Aħna rridu nirriferu għal organizzazzjonijiet bħalma huma St. John's Ambulance, Red Cross Society u oħrajn simili.

Punt ieħor jirrigwarda l-bżonn ta' l-edukazzjoni.

Jidher, anke mill-memo li ntbagħat mid-Dipartiment tas-Saħħa fis-26 ta' Novembru mis-Sur Mario Spiteri - li għadek kemm tajtna kopja tiegħu - that we are underestimating the educational aspect.

Aħna mingħalina li l-ongoing education fl-iskejjel biex noħorġu awareness ta' dawn il-problemi hija suffiċjenti, mentri fil-fatt, mir-riċerka li saret jidher ċar li d-Dipartiment ta' l-Edukazzjoni, il-Caritas, l-Aġenzija sedqa u l-għaqdiet l-oħra kollha għandhom bżonn jagħmlu aktar.

Naħseb li għandna nibgħatu memo lid-Dipartiment ta' l-Edukazzjoni fejn nindikawlu li r-riżultati ta' riċerka qed juru li mhux qed isir biżżejjed.

Naħseb li tkun idea tajba li nagħtu kas dak il-punt li semma ż-żagħżugħ li fid-discos jitwaħħlu posters jgħidu li tista' tiddeverti u tieħu gost mingħajr il-bżonn ta' drogi, you can have fun without drugs.

Naħseb li għandna nesiġu li posters bħal dawn jiġu esebiti f'post li jarahom kulħadd.

Forsi dawn il-posters li jistgħu anke jitqassmu, jista' wkoll joħroġhom il-Gvern.

L-aħħar punt li rrid insemmi huwa fuq il-kwestjoni tal-ħoss.

Jiena staqsejt jekk l-Unjoni Ewropea għandhiex xi regolamenti dwar il-massimu ta' ħoss li għandu jkun hemm f'dawn il-postijiet u sibt li regolamenti as such, m'hemmx, pero' sibt li l-pulizija Ingliża stabbiliet guidelines fuq il-massimu tal-livell ta' ħoss li jista' jkun hemm f'postijiet magħluqa u ħarġet booklet proprju fuq dan is-suġġett.

Jien għaddejt din l-informazzjoni liċ-Chairperson biex nibgħatu għall-ktieb ħalli naraw x'inhuma r-rakkmandazzjonijiet.

Għaldaqstant naħseb li peress li l-problema tal-ħoss hija waħda soġġettiva immens, tajjeb li l-ewwel naraw il-pulizija Ingliża x'tirrikkmanda għaż-żamma ta' parties f'pajjiżha qabel ma niddeċiedu x'għandu jkun il-livell ta' decibels.

Tajjeb li l-ewwel ikollna dan il-ktejjeb u naraw x'inhuma s-suġġerimenti tagħhom qabel ma noħorġu b'xi figura.

IĊ-CHAIRPERSON: Grazzi.

Issa nsejjaħ lill-Onor.

KARL CHIRCOP: L-ewwel ħaġa li nixtieq ngħid hija proprju dwar il-ħin.

Dan is-suġġett li qed niddiskutu huwa suġġett jaħraq, kulħadd huwa aware minnu u kulħadd jiġbed 'l hawn jew 'l hemm, pero' naħseb li importanti niftakru ftit minn fejn tlaqna.

Naħseb li d-deċiżjoni li f'dan il-kumitat niddiskutu regolamenti għaż-żamma ta' rave parties ittieħdet proprju minħabba l-imwiet li kellna b'riżultat tat-teħid tad-droga ecstasy.

Naħseb li dan l-eżerċizzju għandna nħarsu lejh bħala arma ta' prevenzjoni.

Jien frankament nemmen li billi wieħed jissikka l-ħin iżżejjed mhux se jakkwista affarijiet pożittivi.

Ġaladarba ż-żgħażagħ tagħna huma mdorrijin joħorġu tard ħafna - ħafna drabi dawn il-parties ma jibdewx qabel il-11.00 p.m. jekk mhux f'nofs il-lejl - jista' jkun hemm it-tendenza li flok ma nnaqsu l-vizzju ta' l-użu ta' l-ecstasy, bla ma rridu, indirettament nistgħu anke ninkoraġġuh u allura jkun iktar diffiċli biex nirregolarizzawh minħabba li kif qal is-Sur Fenech, tkun qed tinkoraġġixxi li jmorrulek underground.

Niftakar li dan it-terminu kien uża.

Jekk int għandek 1,000 żagħżugħ organizzat f'post wieħed, b'xi mod tista' tirregolahom, imma jekk dawn se jitferxu u jmorru underground, se tkun diffiċli biex tirregolahom.

Fl-opinjoni personali tiegħi, jien naħseb li s-2.00 a.m. huwa pjuttost tight.

Naħseb li jekk il-ħin nagħmluh it-3.00 a.m. ikun iktar moderat.

Pero' apparti minn dan naħseb li ż-żewġ subartikolu ta' l-ewwel punt iridu jiġu ċċarati iktar.

Fl-ewwel subartikolu hemm li kull party jew disco, jekk ikun fil-miftuħ. irid jieqaf f'ħin stabbilit u l-ħin suġġerit huwa dak tas-2.00 a.m. - dwar dan diġa' tajt l-opinjoni tiegħi personali - u t-tieni subartikolu qed jgħid li m'għandu jingħata l-ebda permess biex isiru parties jew discos bejn l-4.00 a.m. u d-9.00 a.m. Naħseb li hawnhekk jew irridu nżidu l-kliem "fil-magħluq" biex inkunu qegħdin niftehmu sewwa, jew inkella namalgamaw iż-żewġ artikoli f'artikolu wieħed u ngħidu li kull party jew disco, li jsir fil-miftuħ jew fil-magħluq, irid jagħlaq f'ċertu ħin - issa niddeċiedu fuq il-ħin - u l-istabbiliment ma jistax jerġa' jinfetaħ qabel id-9.00 a.m.

Niġi issa għall-punt li semma l-Onor.

Jien naħseb li l-eżerċizzju li għamlu l-Caritas dan l-aħħar, huwa eżerċizzju tajjeb ħafna.

Dan l-eżerċizzju pprovda lill-korpi kostitwiti u lil dawk kollha li huma interessati, b'għodda li hi siewja ħafna għal min jaf jużaha u allura issa l-ballun qiegħed iktar f'saqajn l-awtoritajiet.

Dan l-eżerċizzju jittratta l-prevenzjoni sekondarja biex nippruvaw nidentifikaw il-high risks groups u dan huwa proprju a high risk group.

Naħseb li wasal iż-żmien li r-regolamenti li hemm nemendawhom billi nagħmluhom aktar riġidi, imma żgur li wasal iż-żmien li jibdew jiġu implimentati.

Huwa inutli li noqogħdu niġu hawnhekk biex nitkellmu jekk dawn ir-regolamenti m'humiex se jiġu implimentati.

Issa sta għall-awtoritajiet li jieħdu dan il-pass.

Il-Caritas għamlu eżerċizzju siewi ħafna u min qara r-rapport li għamlu żgur li jaqbel ma' dan li qed ngħid jien.

Rigward it-team mediku, naqbel li għandu jiġi stipulat f'min irid ikun jikkonsisti, ikunux paramedics, jew inkella jkunx hemm ukoll tabib.

Pero' dan irid jiġi stabbilit u stipulat ċar fir-regoli.

Naħseb li importanti wkoll li jiġi speċifikat min se jkun responsabbli biex iħallas lit-team mediku.

Għalissa dan li xtaqt ngħid.

IĊ-CHAIRPERSON: Grazzi.

Tajjeb li nagħmlu distinzjoni bejn ir-regolamenti u dak li nixtiequ ngħaddu bħala punti ta' konsiderazzjoni għall-Aġenzija sedqa jew għall-Pulizija jew għal xi organizzazzjoni oħra.

Illum iktar se niffokaw fuq ir-regolamenti as such, pero' nistgħu nerġgħu niltaqgħu biex apparti r-regolamenti, minn dak li ħareġ mid-diskussjoni naraw x'jista' jiġi tackled mill-qasam edukattiv jew mill-qasam ta' prevenzjoni.

Aħna nistgħu ngħaddulhom l-informazzjoni li jidhrilna hija utli għalihom biex imbagħad huma jdaħħluhom fil-plan of work tagħhom.

L-Onor.

FRANCIS AGIUS: Jien xtaqt iktar kummenti fuq il-kwestjoni tal-ħin.

Naħseb li l-kumitat irid ikun konsistenti ma' dak li ntqal.

Ovvjament nistgħu naslu għal ħin li jkun hemm qbil dwaru mill-membri kollha, imma naħseb li huwa importanti ndaħħlu dan ir-regolamenti tal-ħin għax l-iktar ħaġa li tolqot il-kontroll, jekk tista' sejjaħlu hekk, ta ' numru kbir ta' nies huwa li ma jkunx hemm dik id-disruption tal-ħin ta' bil-lejl u ta' matul il-ġurnata.

Naħseb li hija r-responsabbilta' tagħna li nippruvaw nittekiljaw dan il-punt.

Jekk ir-regolamenti ta' l-1995 ma kenux tajbin biżżejjed jew ma jistgħux jiġu applikati, aħna rridu naraw li r-regolamenti li se nagħmlu jkunu prattikabbli u jservu ta' għodda għal min se jimplimentahom.

Naħseb li overall, jistgħu jiġu applikati dejjem jekk ikun hemm ir-rieda min-naħa tal-pulizija u min-naħa ta' min hu responsabbli biex japplikahom.

Niġi issa għal paragrafu (c) tal-punt 2.

Ma nafx jekk huwiex ir-remit tagħna li ngħidu x'se tkun din il-multa, pero' tkun farsa jekk il-multa tkun waħda żgħira ħafna għal kull persuna tant li anke meta timmultiplikaha b'numru kbir, ma tagħmilx effett.

Naħseb li rridu nagħtu indikazzjoni that we mean business għaliex inkella that will mean business fuq iż-żgħażagħ tagħna.

Jekk irridu li nkunu serji, irridu nagħtu xi forza lil dawn ir-regolamenti u naħseb li anke bħala guideline għandna nidħlu dwar dan.

Dwar il-punt li jirrigwarda l-ispazju li għandu jkun hemm għal kull persuna, naħseb li għalkemm huwa tajjeb li wieħed jisma' x'inhuma d-diffikultajiet biex tikkontrolla dawn l-affarijiet u ma tistax taqbad u ssib soluzzjoni waħda.

Ir-responsabbilta' issa qiegħda fuqna u dak li nistgħu nagħmlu, għandna nagħmluh.

Ir-regolament li nabbinaw in-numru ta' nies skond l-area tal-post huwa f'idejna u naħseb li one square metre per person iqarreb iktar lejn sitwazzjoni li tista' twassal biex ikun hemm inqas inċidenti u iffullar iżżejjed.

Naqbel mal-kumplament tal-punti; ovvjament wieħed jista' jirfinahom iktar, pero' ċert li dawn ir-regolamenti will have to be revised six monthly or at least yearly.

IĊ-CHAIRPERSON: L-Onor.

MICHAEL FARRUGIA: Skużani jekk se nkun pjuttost xjettiku fil-kummenti tiegħi pero' naħseb li dħalna f'sitwazzjoni ta' paniku biex niddiskutu regolamenti u l-problemi reali bqajna l-ħin kollu nduru magħhom mingħajr ma qatt attakkajnihom.

X'inhuma l-problemi reali?

Il-problemi reali huma l-vizzju tad-droga u l-mod kif bil-mod il-mod, iktar persuni, b'mod partikolari żgħażagħ, qed jersqu lejn l-ecstacy li sa ftit ta' żmien ilu kienet meqjusa minn xi wħud bħala d-droga li hija safe, droga li tista' teħodha, droga li tagħtik l-enerġija u tneħħilek ċertu inhibitions, droga li biha you can actually dance the night out.

Naħseb li jekk mhux se nkunu saqajna ma' l-art u niffaċċjaw il-problemi reali, se nkunu qed nagħmlu xi ħaġa biex sempliċement isservi ta' image, ta' smoke screen, mingħajr ma nkunu ttekiljajna l-problema reali.

Huwa fatt ukoll li l-mużika għandha ċertu beats per minute u fiha nnifisha tistimulak biex tiċċaqlaq iżjed u allura trid ċertu għajnuna, pero' jekk se tagħmlu ċerti ħinijiet naħseb li se nkunu qed naħarbu mill-istess problema.

Ma naħsibx li għandna nitkellmu fuq xi ħin stipulat, jekk ikunx fis-2.00 a.m., fit-3.00 a.m. jew fl-4.00 a.m. Per eżempju, wieħed mill-punti li tqajjem fid-diskussjonijiet li kellna kien jekk għandniex nagħmlu ħin ta' għeluq jew inkella nagħmlux terminu ta' ħin ta' kemm għandu jdum il-party.

F'din il-lista ta' punti m'iniex narah dan il-punt.

Hemm numru ta' esperti illi għandhom know-how fuq dawn l-affarijiet li jgħidu li l-effett tal-ħin li jista' jkun hemm fuq diversi persuni … Ejja ma nitilqux mill-idea illi jekk il-ħin ta' l-għeluq nagħmluh fis-2.00 a.m. se nkunu solvejna l-problema għax b'hekk l-ecstasy m'hijiex se tittieħed.

Jekk se mmorru b'dik l-impressjoni, ikolli ngħid illi m'aħniex saqajna ma' l-art.

Mela waħda mill-affarijiet li qed ngħid hija li għandna nikkonsidraw kemm għandu jkun it-tul tal-party jew disco, ikunx sas-2.00 a.m., it-3.00 a.m. jew l-4.00 a.m. huwa irrelevanti.

Barra minn hekk irridu nidentifikaw ukoll jekk il-post huwiex fl-abitat jew le.

Irridu nidentifikaw jekk il-post huwiex 'il bogħod ħafna min-nies tant illi s-sound m'huwiex se jdejjaq lil xi ħadd, jekk niddeċiedu li l-ħin ta' l-għeluq ikun sas-2.00 a.m.

Darba kien se jsir party fil-barriera fis-Sagħjtar, in-Naxxar, li hija eżatt taħt area abitata.

F'dan il-każ, se tagħti permess sa-2.00 a.m. jew se tagħti permess sal-11.00 p.m.?

Jekk inti se tagħmel party sas-2.00 a.m. f'nofs Dingli Cliffs, probabbli m'hu se jdejjaq lil ħadd imma naħseb li l-każ ikun kompletament differenti jekk se tagħmlu f'barriera fis-Sagħjtar, fin-Naxxar li tmiss eżatt mal-bini.

Naħseb li għandna nagħmlu distinzjoni mhux biss jekk l-attivita' hijiex barra jew ġewwa, imma jekk l-attivita', minkejja li se ssir barra, hijiex se ssir viċin l-abitat jew inkella 'l bogħod mill-abitat.

U jekk se ssir ġewwa, irridu naraw ukoll il-kondizzjoni ta' l-ambjent ta' ġewwa.

Kif se tiġi assessed it-temperatura ta' ġewwa?

Għax jekk inti tissettja l-air-conditioning b'ċertu temperatura u se jkollok 1,000 ruħ. huwa mod u jekk tissettja l-air-conditioning bl-istess temperatura imma jkollok 300 ruħ, l-ambjent, mil-lat ta' temperatura, se jvarja.

Allura ejja ma nkunux daqshekk dommatiċi u ngħidu kif irridu jkunu eżatt l-affarijiet.

Semmejna l-area l-għandu jkun hemm għal kull persuna.

Anke hawhekk, din tvarja skond it-temperatura tal-post.

Jekk it-temperatura hija waħda għolja, għandu jkun hemm tant persuni kull metru kwadru, mentri jekk it-temperatura tkun baxxa, is-sitwazzjoni hija differenti.

Jiġifieri apparti li nitkellmu fuq kemm għandu jkun hemm persuni per square metre, irridu wkoll nitkellmu fuq kemm hija realment it-temperatura ta' ġewwa, mhux kemm hija ssetjata t-temperatura ta' l-air-conditioning imma kemm hija realment it-temperatura għax din tvarja skond l-għoli u l-kobor tal-post.

Hemm ħafna affarijiet illi jridu jittieħdu in konsiderazzjoni qabel ma wieħed jasal biex jagħti l-ispazju li għandu jiġi allokat għal kull persuna.

Naħseb li anke f'dan il-każ ma nistgħux inkunu dommatiċi u ngħidu one person per 0.5 square metres, jew per 0.75 square metres, jew per one square metre.

Naħseb li hemm ħafna punti li jirregolaw l-ispazju meħtieġ u safejn naf jien, ma rajt imkien imniżżel dan il-punt ta' temperatura tal-post fejn tkun qed issir l-attivita'.

Kien hemm suġġeriment illi fuq il-biljett tad-dħul jitniżżel li wieħed irid juri l-identity card qabel jidħol.

Fl-opinjoni tiegħi dan huwa tajjeb.

Ħadd ma jista' jgħid li l-liġi ma jafhiex; il-fatt li ma tafx il-liġi m'hijiex skuża.

L-Onor.

Michael Asciak semma l-edukazzjoni Bl-ebda dubju l-edukazzjoni hija l-pern ta' kollox.

Jekk għada pitgħada rridu ġenerazzjoni verament iktar b'saħħitha, irridu nagħtu kas ta' l-edukazzjoni minn issa.

Sfortunatament matul is-snin kellna ġenerazzjoni li kompliet tiġi mnawwra.

Jekk se naqbdu biss punti minn hawn u punti minn hemm, mingħajr ma naqbdu l-barri minn qrunu u nippruvaw nissussawh, jiddispjaċini ngħid li m'aħniex se naslu.

Sfortunatament il-messaġġ li ppruvajna nwasslu kemm mill-Parlament, kemm minn barra l-Parlament, u kemm mill-ġurnali, illi l-ecstacy toqtol ma wasalx, wasal biss meta bdejna naraw liż-żgħażagħ tagħna jaqgħu u jmutu.

Il-messaġġ illi l-ecstacy tagħti riżultati agħar jekk tħallatha ma' l-alkoħol, ma wasalx u issa f'daqqa waħda bdejna naraw illi l-ecstacy imħallta ma' l-alkoħol, qed tkompli tħarrex il-problema.

Nafu wkoll li ġejjin drogi li huma iktar qawwija mill-ecstasy u biex jakkumpanjaw dawn id-drogi, sejrin għal mużika illi fiha beats per minute iktar milli għandha r-rave music ħalli iktar tistimulak u tressqek lejn droga illi hija iktar qawwija, droga illi barra minn Malta diġa' qed tħalli każi ta' imwiet.

Fuq fuq ippruvajt ngħid xi ħaġa dwar il-punti li ġew ippreżentati lilna mingħajr ma dħalt f'punti diretti.

Naħseb li ħafna punti ta' min wieħed jerġa' jiflihom sew.

Inħoss li hemm ċertu sweeping statements li tajjeb jiġu evitati, per eżempju, is-suġġeriment illi d-disco irid jieqaf f'ħin stabbilit jekk ikun fil-miftuħ, u li l-ħin ikun fis-2.00 a.m. Fl-aħħar każ ta' mewt li kellna waqt rave party, bażikamet dak ir-rave party fis-.2.00 a.m. waqaf.

Fis-.2.00 a.m. ġie imwaqqaf ir-rave party li kien fil-miftuħ.

Imbagħad kien hemm reklamar biex iż-żgħażagħ imorru d-discos u saħansitra ħafna minnhom marru.

Mela kulma għamilna hu li ttrasferejna xi ħaġa min-naħa għal naħa oħra.

Alllura mingħalina li għax se nwaqqfu l-attivitajiet fis-2.00 a.m. se nkunu solvejna l-problema jew sempliċement se nwaddbu l-problema x'imkien ieħor?

Forsi f'qalbna se nħossuna iktar komdi għax għallinqas mhux qegħdin f'post pubbliku, imma qegħdin fi flats jew f'postijiet oħrajn?

Forsi issa nistgħu ngħidu li ma nistgħux nikkontrollaw fejn imorru u allura telqu mir-responsabbilta' tagħna?

Forsi nistgħu ngħidu li aħna kuntenti li ħadna l-passi kollha, imma la marru x'imkien ieħor, issa affari tagħhom?

Hekk irridu nittekiljaw il-problema?

Għalhekk qed ninsisti iktar fuq il-punt ta' edukazzjoni għax inkella kulma nkunu qegħdin nagħmlu huwa illi nixxiftjaw il-problema min-naħa għal naħa oħra.

Jien mhux beħsiebni nieħu iktar fit-tul fuq dawn il-punti, pero' ejja npoġġu rasna fuq għonqna u nippruvaw nittekiljaw il-problema tad-droga b'mod aktar reali.

L-aħħar punt li xtaqt nagħmel - forsi dwaru ma qbiltx ma' xi kelliema li kien hawn kemm illum kif ukoll qabel - huwa li ara ma mmorrux naħsbu li d-droga hija biss problema ta' ċertu klassi ta' familji.

Jekk se nitilqu minn dan il-ħsieb, se nagħmlu l-ikbar żball kardinali.

Fil-problema tad-droga m'hemmx klassi, m'hijiex il-kwestjoni jekk il-familja hijiex imkissra jew le.

Ħafna drabi l-problema hija peer pressure minn sħabhom u minn persuni oħrajn.

Illum il-ġurnata, jekk xi ħadd, anke tfal ta' 11 u 12-il sena, ikun qiegħed jistudja, jgħidulu: Dak nerd.

Jekk ma jilbiesx ta' ċertu ditta, jgħidu kemm huwa nerd.

L-importanti huwa li naraw kif se nkomplu nsaħħu aktar il-messaġġ tagħna.

S'issa, il-messaġġ tagħna m'huwiex qed jasal.

Bl-edukazzjoni kollha li ssir, qegħdin nitilfu.

Ejja nammettu li qegħdin nitilfu.

Il-messaġġ illi l-ecstasy ma tagħmillekx ħsara rebaħ fuq il-messaġġ li l-ecstasy tagħmel il-ħsara sakemm beda jkollna l-konsegwenzi koroh.

Ejja naraw kif se nittekiljaw din il-problema b'mod iktar b'saħħtu.

IĊ-CHAIRPERSON: Grazzi.

Naħseb li jekk hawn xi ħaġa li lkoll naqblu dwarha hija li d-droga hija l-problema tagħna lkoll.

Il-problema tad-droga m'hijiex ta' xi ħadd partikolari.

Din il-problema m'hijiex taż-żgħażagħ, din il-problema m'hijiex tal-ġenituri, iżda hija tagħna lkoll bħala soċjeta' waħda.

Din il-problema m'hijiex kwestjoni ta' klassi, m'hijiex kwestjoni ta' jekk għandekx flus jew le għax jekk m'għandekx flus, tara minn fejn se ġġib.

Lanqas m'hija kwestjoni ta' eta', imma hija problema ta' soċjeta' in ġenerali u żgur li minn fuq dak il-livell irridu nittekiljawha, apparti min dawn ir-regolamenti.

IĊ-CHAIRMAN: L-Onor.

CHRIS AGIUS: Jien l-ewwel darba li qiegħed preżenti f'dan il-kumitat u allura xi kummenti li se nagħmel jistgħu diġa' ġew diskussi f'laqgħat preċedenti.

Ħalli ngħid xi ħaġa dwar il-ħinijiet.

Ma nafx għalfejn qed issir din id-distinzjoni bejn attivitajiet li jsiru fil-magħluq u dawk li jsiru fil-miftuħ.

Ma nafx għalfejn qegħdin ngħidu li dawn il-ħinijiet għandhom ikunu għal discos jew parties li jsiru fil-miftuħ għaliex issa daħlet id-drawwa li jsiru parties f'postijiet li għandhom permess, liema parties jibqgħu sejrin sa filgħodu.

Ma nafx għalfejn qed ngħidu li dawn l-abbużi jistgħu jsiru f'postijiet fil-miftuħ u mhux ukoll f'postijiet fil-magħluq.

Jien nissuġġerixxi li jekk għandhom isiru regolamenti ġodda, ikunu japplikaw ukoll għal postijiet fil-magħluq.

Illum il-ġurnata fost iż-żgħażagħ tagħna daħlet id-drawwa li qabel imorru fil-postijiet magħrufa ta' divertiment, jiltaqgħu f'xi club ta' xi team tal-football jew f'każin ta' banda u jimtlew bix-xorb u anke bid-drogi.

Allura hemm bżonn li anke fuq dawn il-postijiet ikollna xi tip ta' regolamentazzjoni.

Qed insemmu ħafna d-droga ecstasy, pero' jien naħseb li l-ecstasy qed nonfħuha żżejjed għax minbarra l-ecstasy hawn abbuż sfaċċat ta' tipi ta' drogi oħra.

Jien naf, u naħseb li t-tobba hawnhekk jafu wkoll, li bħalissa l-ikbar abbuż fost iż-żgħażagħ tagħna huwa mill-LSD, mit-trips, u mill-ħaxixa.

Skond ma jgħiduli żgħażagħ li forsi għadhom ma waqgħux f'dan l-abbuż, l-ecstasy jeħduha sabiex ikunu jistgħu jwasslu l-lejl sa filgħodu.

Jien ma nistax nifhem kif persuna ta' eta' żgħira tista' tibqa' sal-5.00 a.m. tiżfen u tixrob mingħajr ma tgħejja.

Minbarra l-ecstasy nemmen li rridu nitkellmu wkoll fuq it-tipi l-oħra ta' droga.

Rigward spazju, qegħdin ngħidu 0.5 square metres għal kull persuna.

Jien ma nafx kif persuna tista' ddur f'0.5 square metres mingħajr ma taħbat ma' ħaddieħor.

Issemmew il-ventilazzjoni u t-temperatura tal-post.

Naħseb li b'area ta' 0.5 square metres għal kull persuna, ikun hemm ħafna inqas arja.

IĊ-CHAIRPERSON: Grazzi.

L-Onor.

JEAN PIERRE FARRUGIA: Niskuża ruħi li ma ġejtx qabel pero' kelli appuntament ma' Ministru.

Jien kont preżenti għal laqgħat li diġa' kellna dwar dan is-suġġett u naħseb li m'hemm l-ebda diskussjoni dwar il-fatt li l-ikbar prijorita' għandha tingħata lill-edukazzjoni.

Imma dan ma jfissirx li għax l-ikbar prijorita' għandha tingħata lill-edukazzjoni, il-Gvern m'għandux jagħmel regolamenti biex jipprova jikkoordina aħjar dak li jista' jiġri f'dawn il-parties fil-miftuħ.

Jekk wieħed iqabbel il-proposti oriġinali li ġew suġġeriti lil dan il-kumitat mill-Ministru għall-Politika Soċjali u mill-Ministru ta' l-Intern - qed ngħid għall-ittra li kienet intbagħtet fit-3 ta' Novembru - u dawk preżentati llum wara dak kollu li ntqal f'dan il-kumitat, issib li hemm tibdil sostanzjali.

Dawn jirrigwardaw regolamenti dwar persuni taħt 16-il sena li jinqabdu f'dawn il-parties kif ukoll regolamenti dwar l-għadd ta' persuni li għandu jkun hemm fil-post.

Għar-rigward ta' spazju, wara li aktar kmieni kellna l-okkażjoni nisimgħu espert jgħid li 0.5 square metres per person huwa ftit wisq, qed jiġi propost miż-żewġ naħat tal-Kamra li din tinbidel.

Per eżempju, ġie suġġerit li ssir 1 square metre per person.

Issa mill-każ li kellna l-qorti dan l-aħħar - huwa sub-judice għax il-Gvern appella - jidher ċar li anke kieku stess il-qorti tiddeċiedi li tħarrax il-piena, il-massimu ta' piena li jista' jeħel l-organizzatur ma kenetx se tkun ħafna iktar mill-Lm100 li weħel; fil-verita' kienet se tkun ftit iktar minn Lm200.

Jiġifieri r-regolamenti kif inhuma llum, huma tali li l-organizzatur - veru li jekk ikun serju se jipprova jimxi ma' kriterji serji - ma kellu ebda liġi jew ebda regolament li kien qiegħed iżommu milli jmur kontra regolamenti għaliex il-piena ma kenetx ta' deterrent.

Issa hawnhekk - u dan huwa żvilupp - qed nissuġġerixxu li għandha tidħol multa speċifika jekk jinstab li fil-lokal ikun hemm persuni taħt is-16-il sena.

Din il-multa għandha tkun kemm fil-konfront tal-proprjetarju tal-lokal kif ukoll ta' l-organizzatur li jkun qed jagħmel użu mil-lokal.

Il-multa għandha tkun speċifika għal kull persuna li tinstab qiegħda hemm kontra l-liġi.

Mela jekk ikun hemm numru sostanzjali ta' nies taħt is-16-il sena ovvjament il-multa se tkun tirrispekkja dak l-ammont ta' nies li huma taħt l-eta'.

L-istess għal meta jkun hemm numru ta' nies iżjed min-numru massimu ta' persuni li jistgħu jidħlu f'dak il-post.

Hawnhekk qed jingħad ċar u tond li għandha tidħol multa speċifika għal kull persuna żejda li tinstab fil-lokal u din għandha torbot kemm lill-proprjetarju kif ukoll lill-organizzatur.

Anke l-fattur li jorbot lill-proprjetarju ma konniex insibuh fil-proprosti oriġinali.

Din il-proposta li mhux biss jintrabat l-organizzatur imma anke l-proprjetarju, qed tiġi suġġerita issa, u naħseb li hija wkoll importanti.

Regolament ieħor li huwa ġdid, jirrigwarda l-livell ta' ħoss.

Hawnhekk smajna, kemm minn ġenituri kif ukoll minn esperti, li ħoss qawwi jista' jagħmel ħafna ħsara lis-smiegħ tal-persuna u allura se ssir konsultazzjoni ma' liġijiet barranin biex naraw x'għandu jkun il-livell ta' decibels.

Jien nemmen li dan il-kumitat, bil-konsultazzjoni li wettaq, kien strumentali sabiex ikollna regolamenti.

Veru li dawn ir-regolamenti għal parties fil-miftuħ m'humiex biżżejjed biex il-problema tad-drogi tiġi tackled b'mod globali, pero' m'għandix dubju li se jkunu effettivi sabiex il-konsum tad-droga f'dawn il-parties jonqos għax dan il-konsum b'mod sfaċċat qiegħed jirrendi l-ħajja ta' diversi żgħażagħ fil-periklu.

IĊ-CHAIRPERSON: Grazzi.

Naħseb li kulħadd kellu ċans jagħmel il-punti tiegħu u se nagħmel highlighting tal-punti li ħarġu biex imbagħad nersqu iktar lejn punti li nistgħu ngħaddu għas-suġġerimenti.

Dwar il-punti li ma ssemmewx, jien qed neħodha li to a certain extent ħadd m'għandu oġġezzjoni dwarhom.

Ħalli nibda mill-kwestjoni tal-ħin.

Kien hemm min qabel li s-2.00 a.m. huwa ħin adattat waqt li kien hemm min qal li s-2.00 a.m. huwa pjuttost tight u t-3.00 a.m. huwa ħin iktar raġonevoli.

Kien hemm ukoll min semma option oħra, ċioe' li għandu jkun hemm terminu ta' ħin għal dawn l-attivitajiet, erba' sigħat jew ħames sigħat.

Issemma wkoll jekk il-post huwiex fl-abitat, jew le u tagħmel differenza jekk il-post, minkejja li jkun fil-miftuħ, ikunx fl-abitat jew le.

Mela dak huwa punt li dwaru rridu noqorbu lejn xulxin.

It-tieni punt huwa dwar l-ispazju li għandu jkun allowed għal kull persuna.

Fil-karti oriġinali għandna 0.5 square metres per person, mentri waqt id-diskussjoni ġie ssuġġerit kemm 0.75 square metres kif ukoll 1 square metre per person.

Dan huwa punt ieħor li rridu naqblu dwaru.

B'konnessjoni ma' l-ispazju, issemmiet l-actual temperature tal-post.

Jiġifieri din m'hijiex biss kwestjoni ta' area, per eżempju, 0.5 square metres per person, imma torbot mal-fatt jekk il-post huwiex air-conditioned, eċċ.

Fir-rigward tal-punt 2(c) li jgħid li:

"Għandna tidħol multa speċifika jekk jinstab li fil-lokal ikun hemm persuni ta' taħt is-16-il sena....",

intqal li għandna nagħtu indikazzjoni ta' kemm għandha tkun din il-multa u mhux kemm sempliċement ngħidu li għandha tidħol multa.

Issemma wkoll li m'għandux ikun hemm distinzjoni bejn postijiet fil-miftuħ u l-magħluq.

Ħaġa oħra li ssemmiet kienet jekk għandux ikun hemm a first aid team jew inkella team mediku li jinkludi tabib.

Intom tissuġġerixxu li għandu jkun team mediku, jew first aid team huwa biżżejjed?

Saret ukoll il-mistoqsija min se jħallas għalih.

Se tkun speċifikata fir-regolamenti min għandu jħallas?

Ta' min hi r-responsabbilta', ta' l-owner, ta' l-organiser jew ta' l-Istat?

Apparti mill-kummenti li saru dwar l-edukazzjoni fejn semmejna l-ħtieġa li niltaqgħu ma' l-Aġenzija sedqa u ma' Caritas fuq l-aspett ta' secondary prevention, u fuq il-prevenzjoni fil-kwestjoni ta' droga, jidhirli li semmejt il-punti kollha li ħarġu minn din id-diskussjoni fejn jikkonċerna direttament lil dawn ir-regolamenti.

L-Onor.

FRANCIS AGIUS: Tkellimna ħafna fuq l-edukazzjoni u naf li qegħdin nikkonċentraw biex noħorġu sett ta' regolamenti, pero' fir-regolamenti lanqas hemm token - ħalli nsejħilha hekk - ta' xi ħaġa dwar edukazzjoni.

L-Onor.

Jien nissuġġerixxi, maybe it's too late, li jkun hemm xi forma ta' leaflet li nobbligawhom li jridu jeħduh.

Naħseb li fir-regolamenti għandu jkun hemm imqarr bħala token, xi ħaġa fuq prevenzjoni u edukazzjoni.

Naf li hemm organizzazzjonijiet sħaħ li qegħdin jaħdmu fuq dan, pero' barra dawn il-posters naħseb jista' jkun hemm xi tip ta' leaflet li jkun available għaż-żgħażagħ.

Forsi dawn iż-żgħażagħ hemmhekk biss jistgħu jieħdu din il-leaflet.

Forsi jkun hemm min jieħu leaflet miegħu u jaqrah.

Naħseb li dawn għandhom ikunu available fl-entratura tal-post.

IĊ-CHAIRPERSON: Grazzi.

L-Onor.

MICHAEL FARRUGIA: Naħseb fuq dak li qal l-Onor.

Agius ta' min wieħed jagħti iktar ħsieb fuqu ta' kif l-aħjar wieħed iwassal il-messaġġ.

Per eżempju, fuq pakkett sigaretti għandek imniżżel li s-sigaretti huma ħżiena għal saħħtek.

Bażikament kont qed naħseb għandekx tagħmel xi messaġġ fuq il-biljett tad-dħul, pero' mill-banda l-oħra, billi kien hemm dan il-messaġġ fuq il-pakketti tas-sigaretti, x'effett kellna fuq il-problema tas-sigaretti?

Naħseb punt li forsi qabiżli kien punt 7(i) fejn qed jingħad li għandu jkun hemm:

"kamra/area air conditioned għal min ikun irid jużaha fejn ma jkunx hemm żfin, f'liema kamra għandu jkun hemm post fejn persuna tista' tistrieħ.".

Hawnhekk reġa' għandna l-problema dwar id-daqs tal-kamra.

X'daqs għandha tkun din il-kamra?

Issa kamra daqs din il-kamra hija kamra, u kamra daqs din il-mejda hija wkoll kamra u jekk lis-7,000 ruħ li qegħdin ir-rave party jew id-disco titfagħhom f'kamra daqs hawnhekk, naħseb li minkejja li nkunu qegħdin mar-regolamenti, ma nkunux verament qegħdin naslu għal dak li rridu nagħmlu.

IĊ-CHAIRPERSON: Grazzi, Onor. Farrugia.

Dwar il-kwestjoni tal-ħin, x'se ngħidu?

Se ngħidu li l-ħin għandu jkun is-2.00 a.m., it-3.00 a.m., l-4.00 a.m., il-5.00 a.m.?

MICHAEL FARRUGIA: Naħseb li din m'għandhiex tkun deċiżjoni tal-kumitat.

IĊ-CHAIRPERSON: Jien nista' ngħid li fil-kumitat kien hemm diversi opinjonijiet.

Kien hemm min qabel mas-2.00 a.m., kien hemm min qal li t-3.00 a.m. huwa ħin aktar raġonevoli u kien hemm min issuġġerixxa li jkun hemm stipulat ħin kemm idum il-party.

Intqal ukoll li wieħed irid jieħu konsiderazzjoni jekk iż-żona fejn se ssir l-attivita' hijiex waħda residenzjali jew le.

FRANCIS AGIUS: Naħseb li jrid jirrifletti l-fatt li mil-lat ta' min qed jipparteċipa f'attivita' fejn se jiżfen għal numru ta' sigħat, se jkun hemm il-bżonn ta' drogi.

Naħsb li jekk tirrifletti dak il-konċett, inkunu ...

IĊ-CHAIRPERSON: Ippermettili sakemm inniżżel dawn il-punti li qed issemmu.

Mela kien hemm min issuġġerixxa s-2.00 a.m., kien hemm min issuġġerixxa t-3.00 a.m., u kien hemm min issuġġerixxa li jkun hemm ħin stipulat.

Onor. Agius, tista' tirrepeti dak li għadek kemm għedt?

FRANCIS AGIUS: Il-kwesjtoni tal-ħin trid tirrifletti l-konċett li kemm aħna kif ukoll kull min tkellem hawnhekk, jaqbel li biex tieħu sehem f'attivita' bħal din, trid tirrikorri għal xi użu ta' droga biex tkun tista' twassal … (Interruzzjonijiet)

IĊ-CHAIRPERSON: Le, le, ma rridux ngħidu hekk.

Żgur li ma rridux ngħidu hekk.

FRANCIS AGIUS: Mhux dak il-messaġġ, imma jien qed ngħid .… (Interruzzjonijiet)

IĊ-CHAIRPERSON: Jekk jogħġobkom, ma rridx kummenti mill-mistiedna.

Ma tlabniex l-opinjoni tagħkom bħalissa.

Kellna tliet laqgħat fejn fihom intalbet l-opinjoni tagħkom u naħseb li issa wasal il-ħin biex aħna, membri ta' dan il-kumitat, nikkummentaw u niddiskutu.

Nirringrazzjakom.

FRANCIS AGIUS: Nagħmulha numru ta' sigħat, imma naħseb li nistgħu naqblu li nillimitaw in-numru ta' sigħat.

IĊ-CHAIRPERSON: Forsi l-kwestjoni ta' ħin trid tirrifletti ...

FRANCIS AGIUS: Pero' jekk se tkun open ended, hemm ċertu assoċjazzjoni.

Jekk l-attivita' se tibda mill-10.00 p.m. sat-8.00 a.m., hija mod … (Interruzzjonijiet)

IĊ-CHAIRPERSON: Irridu noqogħdu attenti għax ma jkunx fair ...

FRANCIS AGIUS: Kellna evidenza li hija l-minoranza li fil-fatt tirrikorri għad-droga għax fil-fatt kien hawn min qalilna li mhux kulħadd jiżfen il-ħin kollu.

Ma nimmaġinax li kulħadd se joqgħod jiżfen il-ħin kollu.

Pero' trid tirrispekkja l-fatt li jekk attivita' se tibqa' għaddejja mingħajr limitu ta' ħin, wisq probabbli se jkun hemm aktar ċans li dan l-ambjent jattira lil dak li jkun lejn d-droga, anzi se jinħass il-bżonn tagħha.

Din l-istess bħal fil-każ ta' l-isports.

Biex iġġib dik is-sekonda jew fraction of a second, vantaġġ, b'xi ħaġa hekk jirnexxilek.

IĊ-CHAIRPERSON: Mela l-kwesjoni tal-ħin trid tirrifletti li l-ħin ma jkunx tant twil li jattira lil dak li jkun lejn il-bżonn li jirrikorri għad-droga.

Il-ħin ma jkunx tali li jinkorraġixxi l-użu tad-droga.

Tkellimna wkoll dwar l-ispazju.

L-Onor.

(Interruzzjonijiet)

MICHAEL ASCIAK: Ħalli nsejjaħ erba' min-nies ta' daqsijiet differenti u nqegħduhom bil-wieqfa biex naraw eżatt x'aħna ngħidu b'dan l-ispazju li qed nissuġġerixxu li għandu jkun hemm għal kull persuna.

Il-perit qed jissuġġerixxi one square metre għal kull persuna.

IĊ-CHAIRPERSON: Il-perit m'għadux hawn?

(Interruzzjonijiet)

IĊ-CHAIRPERSON: Jiġifieri qed tissuġġerixxu li dan ir-regolament jibqa' kif qed jiġi propost, 0.5 square metres per person?

JEAN PIERRE FARRUGIA: Pero' l-perit issuġġerixxa d-doppju.

Naħseb li l-aħjar li mmorru fit-triq tan-nofs, ċioe' li nagħmluha 0.75 square metres per person.

IĊ-CHAIRPERSON: Tistgħu tagħtuni indikazzjoni?

Qed tissuġġerixxu li l-ispazju jkun 0.75 square metres għal kull persuna.

Jien kont se ngħid li jidhirli li barra minn Malta r-regolamenti huma ta' 0.5 square metres per person.

Meta din l-area ġiet suġġerita fid-dokument oriġinali, ma saritx hekk bla ebda ħsieb, iżda wara li saru ċertu konsultazzjonijiet.

JEAN PIERRE FARRUGIA: Imma l-parir tal-perit mill-Planning Authority kien l-area suġġerita kienet pjuttost żgħira.

KARL CHIRCOP: Pero' ma rridux inkunu riġidi għaliex fuq id-dance floor in-nies ikunu mod, u fl-area ta' madwar ikunu mod ieħor.

FRANCIS AGIUS: L-importanti hu li l-post ma jkunx overcrowded.

IĊ-CHAIRPERSON: L-importanti huwa li ma jiġux inklużi areas tal-post li ma jintużawx.

Ma rridux li wieħed jaqbad pjanta u jieħu t-total area of the place biex jasal għal kemm jista' jesa' dak il-post.

Wieħed irid jara liema areas huma fil-fatt użati.

Li rrid ngħid huwa li għall-iskop ta' 0.5 square metres per person, ma tiġix inkluża l-area tat-toilets, per eżempju.

Wieħed irid joqgħod attent li l-areas li se jintużaw mill-patrons jiġu mkejla biss.

Areas oħra li m'humiex se jintużaw mill-patrons, ma jiġux ikkonsidrati.

MICHAEL FARRUGIA: Meta konna għamilna s-suġġerimenti tagħna lill-pulizija, b'mod speċjali meta kien hawn il-każijiet ta' meningoccol u kien qed jingħad li f'ħafna mill-każijiet in-nies kienu marru discos, eċċ, u konna qed nitkellmu fuq overcrowding, konna ċċekkjajna x'inhu t-terminu ta' overcrowding, u konna sibna li one person per 0.5 square metres huwa addattat.

Saħansitra din kienet ir-rakkmandazzjoni tad-Dipartiment tas-Saħħa.

IĊ-CHAIRPERSON: Grazzi.

L-Onor.

FRANCIS AGIUS: Dwar il-punt 3(a), naħseb li rridu nkunu naqra iktar speċifiċi.

Veru li qed ngħidu li uffiċini, l-areas privati, taraġ, landings, toilets u kċejjen, m'għandhomx jiġu nklużi, pero' f'xi postijiet ikun hemm kurituri sħaħ sakemm tidħol fil-post.

Jekk se tgħodd ukoll din l-area, in-numru ta' persuni li se jesa' l-post, se jiżdied b'mod konsiderevoli.

IĊ-CHAIRPERSON: Allura ma' uffiċini, areas privati, taraġ jew landings, nistgħu ninkludu wkoll kurituri u foyers.

KARL CHIRCOP: Pero' jekk mhux se nispeċifikaw fejn qegħdin dawn il-kurituri, jekk humiex qabel l-entratura jew wara l-entratura, naħseb li se nissikkaw iżżejjed ir-regolamenti.

Jista' jkollok kurituri, bħalma hemm, per eżempju f'Gianpula, within the premises ta' fejn issir l-attivita'.

Naħseb li dik l-area għandha titqies bħala parti mill-area available għall-patrons.

Il-kurituri ta' barra ma jitqiesux, imma ta' ġewwa, għandhom jiġu nklużi.

FRANCIS AGIUS: Jekk dawn l-attivitajiet se jsiru b'mod regolari f'ċertu post, dan l-eżerċizzju li se jistabbilixxi kemm se jkun jesa' post, skond dawn ir-regolamenti, se jsir darba.

Barra minn hekk, jien naħseb li għandna nagħmlu li jkun reklamat kemm jesa' post.

KARL CHIRCOP: Jekk nispeċifikaw li l-kurituri ma jistgħux jitqiesu bħala available area għall-patrons, irridu mmorru oltre minn hekk u nispeċifikaw liema huma dawk il-kurituri.

Jiġifieri dawk il-kurituri li jagħtu għall-entratura ma jiġux inklużi waqt li dawk il-kurituri li jinstabu wara l-entratura għandhom jitqiesu bħala area available għall-patrons.

Jien inħoss li din għandha tiġi speċifikata għax inkella tista' tiġi miżinterpretata.

IĊ-CHAIRPERSON: Pero' jekk inħalluha li m'għandhomx jiġu nklużi l-uffiċini, areas privati, taraġ jew landings, toilets u kċejjen, naħseb inkunu qed nagħtu indikazzjoni ċara li l-area li trid titqies għandha tkun dik l-area fejn in-nies jistgħu jieqfu jitkellmu jew jiżfnu.

FRANCIS AGIUS: L-għan tiegħi m'huwiex li nissikka, iżda li qed nipprova nagħmel huwa biex ma jkunx hemm loopholes ...

KARL CHIRCOP: Imma din tista' taħdem ukoll kontra r-regolamenti għax jista' jkollok abbuż fis-sens li jingħaddu wkoll il-kurituri ta' barra l-entraturi biex tiżdied is-surface area.

Jien ta' l-opinjoni li ma nsemmux kurituri għaliex tista' taħdem kontra.

MICHAEL FARRUGIA: Dan jiddependi mill-post.

Jekk inti se tagħmel attivita' - ħalli nsemmi post mhux b'riklam - f'Palazzo Parisio, fuq wara għandek il-ġnien kuruturi.

Ovvjament hemm il-ħamrija, allura l-ħamrija se teħodha bħala area li trid tikkalkulha?

Jekk ikun hemm swimming pool, din se tiġi nkluża fl-area li se tikkalkula?

JEAN PIERRE FARRUGIA: Naħseb li l-kliem areas privati għandha niddiskrivuhom billi ninkludu wkoll dawn l-affarijiet.

L-Onor.

Hemm ukoll l-area ta' funtani li m'għandhiex tiġi nkluża.

Dawk il-postijiet li ma jistgħux jintużaw mill-patrons għandhom jiġu esklużi billi nikkwalifikawhom b'xi kelma.

IĊ-CHAIRPERSON: Pero' aħna qegħdin ngħidu ''m'għandhomx jiġu nklużi żoni fil-lokal li ma jistgħux jiġu wżati mill-patrons, bħal ngħidu aħna ...'' u qed nikkwalifikaw liema huma dawn iż-żoni.

Jiġifieri m'aħniex inkopru l-areas kollha.

Hija fid-diskrezzjoni ta' min imur ikejjel li jekk jara funtana ma jkejjilx l-area tagħha għax jaf li n-nies m'humiex suppost qegħdin ġol-funtana.

Jien neħodha bħala sens komun.

(Interruzzjonijiet) Iva, veru ma tista' teskludi xejn, pero' kull lokal ikollu l-identifikazzjoni partikolari tiegħu.

Jekk għandek swimming pool, min imur ikejjel jaf li n-nies m'humiex se joqogħdu ġos-swimming pool waqt li suppost qegħdin jiżfnu u allura m'għandux jinkludi l-area tas-swimming pool.

Għalhekk qegħdin ngħidu li m'għandhomx jiġu nklużi ż-żoni li ma jistgħux jiġu wżati mill-patrons, bħalma huma uffiċini, areas privati, eċċ. Jiġifieri qed nagħtu indikazzjoni.

Issa jekk min ikun qed jagħmel ir-regolamenti jħoss li għandu jispeċifika proprju kull post … Hawnhekk qed nagħtu l-indikazzjoni ta' aħna x'qed nifhmu bil-kliem ''użati mill-patrons'', mhux qed nispeċifikaw kull rokna li hemm fil-post.

Biex nerġa' nagħmilha ċara, dawn il-proposti tagħna, m'humiex neċessarjament ir-regolamenti li se naraw stampati.

Dawn huma r-recommendations tagħna lill-Ministru ta' l-Intern.

Niġi issa għall-punti li jirrigwardaw il-multi, kemm għal meta fil-lokal ikun hemm tfal ta' taħt is-16-il sena, u kemm għal meta jkun hemm iktar persuni milli suppost.

MICHAEL FARRUGIA: Naħseb li l-messaġġ li rridu nwasslu lill-Ministru, aktar milli ngħidu li l-multa trid tkun Lm100, Lm50 jew Lm40, huwa li l-multi jridu jkunu per person u jridu jkunu raġonevoli li jagħmlu sens fiċ-ċirkostanzi.

JEAN PIERRE FARRUGIA: Il-multa trid tkun aktar mill-prezz tal-biljett tad-dħul għax jekk il-multa se tkun daqs, jew inqas, mill-prezz tal-biljett tad-dħul, l-organizzatur mhux se jkollu x'jitlef.

MICHAEL FARRUGIA: Jien kieku kont inħallieha għad-diskrezzjoni tiegħu.

Nagħmilha fis-sens li għandhom ikunu ...

IĊ-CHAIRPERSON: Il-multi għandhom iservu ta' deterrent.

MICHAEL FARRUGIA: Naħseb li dak għandu jkun il-messaġġ, li l-multi jkunu ta' deterrent iktar milli ngħidulu għamilhom Lm100, Lm50, eċċ.

IĊ-CHAIRPERSON: Mela nagħmluha li l-multi jridu jservu ta' deterrent sabiex dak li jkun isiba diffiċli biex jikser ir-regolamenti.

Dan japplika kemm għal meta jkun hemm persuni taħt is-16-il sena, jiġifieri punt 2(c), u kemm għal meta jkun hemm aktar persuni milli suppost, jiġifieri punt 3(c).

Ħalli nirrikapitola dak li diġa' għidna.

Dwar it-timeframe qegħdin ngħidu s-2.00 a.m., it-3.00 a.m. jew li jkun hemm ħin stipulat.

Il-kwestjoni tal-ħin trid tirrifletti li l-ħin ma jkunx tali li jinkorraġġixxi l-użu tad-droga.

Dwar l-ispazju li għandu jkun allokat għal kull persuna, naħseb li qbilna li se tibqa' 0.5 square meters per person.

Għadna ma semmejniex it-team mediku.

Jidhirli li t-tabib li kien hawnhekk l-aħħar darba, qal li m'hemmx għalfejn ikun hemm tabib u li jekk nesiġu li jkun hemm tabib, tkun diffiċli ħafna biex tiġi mplimentata.

Qalu li hija ħafna iktar faċli li jkun team ta' first aiders.

Barra minn hekk intqal li jekk ikun hemm tabib, jista' jkun hemm ukoll a false sense of security.

KARL CHIRCOP: L-Aġent Tabib Ewlieni tal-Gvern qal li d-Dipartiment tas-Saħħa ma jaffordjax li jibgħat tabib … (Interruzzjonijiet) Appuntu, imma jista' jitqabbad tabib privat.

IĊ-CHAIRPERSON: Jiġifieri aħna se mmorru għal team mediku b'tabib, jew first aid group?

KARL CHIRCOP: Veru, dik diġa' ddiskutejnieha.

Imma xorta jibqa' l-fatt li trid tipprovdi għax mhux neċessarjament wieħed se jittratta biss emerġenza li għandha x'taqsam ma' droga.

IĊ-CHAIRPERSON: Jien nixtieq nistaqsi lilkom it-tobba, f'attivitajiet ta' massa - għaliex hawnhekk aħna rridu nittrattawha mhux biss mil-lat ta' droga, imma mil-lat ta' attivita' ta' massa - ir-regolamenti sanitarji jitolbu li jkun hemm tabib, jew li jkun hemm a group of first aiders?

MICHAEL FARRUGIA: Huwa rrakkmandat li jkun hemm numru ta' first aiders.

M'hemm l-ebda obbligu li jkun hemm first aiders jew inkella tobba, eċċ. Pero' jien naħseb li qabel xejn irridu nikkwalifikaw x'inhija attivita' ta' massa; meta se nsejħulha ''attivita' ta' massa''.

Punt ieħor li rridu nitkellmu dwaru huwa jekk aħniex se nitkellmu wkoll għal discos, parties, eċċ. Qegħdin nesiġu li għal kull disco għandu jkun hemm team mediku jew paramediku, jew sempliċement qed nissuġġerixxu li għandu jkun hemm team mediku jew paramediku għal rave parties biss?

Qed ngħid hekk għax jekk, per eżempju, se jsir rave party nhar il-Ġimgħa li ġejja u fl-istess ħin se jkun hemm għaddejja numru ta' attivitajiet oħra, discos, eċċ, jekk se nagħmlu obbligu, irridu noqogħdu attenti fejn se nagħmlu l-obbligu.

Jekk se ngħidu fuq rave parties biss, qed nitkellmu mod … Issa jista' jkun hemm party li jkollu 200 ruħ u allura jkun hemm min jgħidlek li din m'hijiex attivita' ta' massa, pero' fl-istess ħin, rave party ta' 200 ruħ jista' joħloqlok il-problemi daqs rave party ta' 7,000 ruħ, għax jekk f'rave party ta' 200 ruħ għandek min abbuża mid-droga, jew inkella over abused mid-droga, xorta waħda jista' jkollok wieħed li jaqa' u jmutlek daqskemm jista' jkollok f'rave party ta' 7,000.

Meta qed nesiġu u nobbligaw, irridu noqogħdu attenti kif se nagħmlu r-regolamenti.

Irridu nkunu prattiċi, imma fl-istess ħin ir-regolamenti jridu jirriflettu għalfejn se nagħmluhom, għax jekk se nagħmluhom għas-sempliċi raġuni għax huwa rave party u hemm massa, huwa mod, u jekk f'disco li jkollu 150, 200 jew 300 ruħ tista' wkoll tiġi abbużata l-ecstasy u l-ecstasy tista' wkoll tiġi mħallta ma' l-alkoħol, naħseb li ....

IĊ-CHAIRPERSON: Imma r-regolamenti tas-sanita', jispeċifikaw x'inhi massa?

JEAN PIERRE FARRUGIA: F'dawn il-punti li ġew ippreżentati lilna hawn li:

''Kull organizzatur irid jara li għal kull attivita', bħalma jsir f'attivitajiet ta' massa, ikun hemm team mediku għal li jista' jinqala'.

Għandu jiġi ddentifikat post fil-lokal minn fejn it-team mediku jkun jista' jopera.''.

Għall-mument, ejjew ninsew hux mediku jew paramediku, pero' hawn m'iniex nara enfasi biżżejjed fuq it-tagħmir, fis-sens li jista' jkollok tabib mingħajr ambubag u jista' jkollok paramediku b'ambubag.

Jien nemmen li għandu jkun hemm tagħmir li normalment issibu, per eżempju, f'ambulanza.

Illum f'pajjiżna, is-servizz ta' emerġenza jingħata fl-ambulanza minn nurses speċjalizzati f'dan ix-xogħol.

Jiġifieri f'każ ta' emerġenza, anke f'dar, huwa infermier kwalifikat li jmur fuq il-post u mhux tabib.

Ħafna drabi t-tabib ikun diġa' mar, imma anke jekk ma jkunx mar tabib, is-servizz jingħata minn infermier kwalifikat fl-emerġenzi.

Jien nemmen li l-importanti m'huwiex jekk ikunx hemm infermier, tabib jew paramediku, imma jkun hemm it-tagħmir.

Issa hawnhekk m'hawn l-ebda riferenza għat-tagħmir.

Jien naħseb li għandu jkun hemm riferenza għat-tagħmir u min se jingaġġa dan it-tip ta' servizz, irid jara li jkun servizz ta' ċertu standard u mhux servizz biex sempliċement ikun sar.

Trid tiġi kwalifikata.

(Interruzzjonijiet)

FRANCIS AGIUS: Nista' ngħid li f'mass gathering, bħalma huma attivitajiet sportivi, eċċ, dejjem ikun hemm ambulanzi u team paramediku.

Dawn il-faċilitajiet dejjem jintalbu.

JEAN PIERRE FARRUGIA: Kif fhimt jien, is-CGMO mhux se jiggarantixxi li jibgħat ambulanza ....

FRANCIS AGIUS: Le, m'iniex qed ngħid li jintbagħtu mid-Dipartiment tas-Saħħa.

Anzi, f'attivitajiet bħalma huma tlielaq taż-żwiemel, tlielaq tal-karozzi, logħob tal-football, eċċ, l-ambulanzi ma jintbagħtux mid-Dipartiment tas-Saħħa.

Hemm min jipprovdi dan it-tip ta' servizz, m'hemmx għalfejn insemmu ismijiet.

MICHAEL ASCIAK: Jien nifhem il-punt ta' Dr Farrugia, pero' fiċ-ċirkostanzi preżenti fejn kellna mwiet f'rave parties, ma nara xejn ħażin li fir-regolamenti nissuġġerixxu li f'dawn ir-rave parties ikun hemm a first aid team speċjalment meta jkun hemm 'l fuq minn ċertu numru ta' nies.

Billi kien hemm imwiet f'dawn il-parties, we have to take that into consideration, pero' jien kieku nħalliha li għandu jkun hemm first aid team, mhux team mediku.

Fl-opinjoni tiegħi m'hemmx għalfejn ikun hemm tabib magħhom.

MICHAEL FARRUGIA: Illum jew il-bieraħ rajt fuq ġurnal lokali, ma nafx kemm din hija vera, u ma nistax nikkonfermaha, li kien hemm każ ta' taħlit ta' ecstasy ma' alkoħol u persuna intilfet minn sensiha.

Issa dan il-każ ma sarx f'rave party imma f'disco.

Allura se nibdew ngħidu: Mela f'discos imutu wkoll?

Issa hemmhekk m'għamilnihiex.

Mela allura anke hemmhekk se nibdew nagħmluha?

(Interruzzjonijiet) Imma lili li tinkwetani hi dik li kont qed insemmi l-ewwel, fejn jista' jkollok 7,000 ruħ u ma jinqala' xejn, waqt li jista' jkollok party jew disco b'200 ruħ u jinqala' xi ħaġa.

Aħna l-ħin kollu ngħidu ''Alla ħares mietet''.

Għaliha personali qed ngħid ''Alla ħares mietet'' u għall-ebda konsiderazzjoni oħra fil-konfront ta' dawn ir-regolamenti għaliex aħna hawnhekk qed nitkellmu fuq bnedmin umani.

Hija bniedma prezjuża għal kulħadd.

Ma rridux inkunu żgwidati min-numri.

(Interruzzjonijiet) Ma rridux ninsew l-inċidenza u l-package li dejjem semmejna.

In-numru ta' nies preżenti, il-mużika li tindaqq, ir-rassa li jkun hemm u l-ħin twil ta' dik il-mużika, huma kollha a multiplier factor li joħolqulek … Jiġifieri tekk taqa' xi ħaġa minnhom, l-incidence li jiġri xi ħaġa, jonqos.

Hawnhekk ħafna drabi tkellimna b'mod distakkat għall-aħħar, ma tajniex każ in-numru ta' persuni li jkun hemm, ma tajniex każ il-livell ta' decibels li jindaqq, ma tajniex każ il-beats li jindaqqu, pero' dawn kollha jagħmlu a package.

Iva, meta dawn l-affarijiet kollha jkunu f'daqqa, l-incidence biex wieħed jieħu l-ecstasy biex ikun jista' jkompli sejjer, huwa ikbar.

Jekk inti tnaqqas, per eżempju, l-ammont ta' nies għal 200 ruħ, dik l-incidence se tonqos, l-atmosfera se twaqqagħha immedjatament.

Jekk il-ħoss flok 80 decibels ikun 60 decibels, dik l-atmosfera twaqqagħha immedjatament u allura tkun qed ixxellef l-incidence li f'dik l-atmosfera kollha kemm hi ġġiegħlek tieħu d-droga.

Aħna din li ma rridux ninsew, il-package as a whole li jkabbarlek l-incidence.

Jekk noqogħdu nfettqu u ngħidu li f'tal-200 jeħduha, u f'ta' l-1,000 jeħduha u f'ta' l-1,000 mietu u f'ta' l-1,000 ma mietux, imma f'ta' l-1,000 kien hemm każ ta' overdose u f'tal-200 kien hemm ukoll każ ta' overdose, u allura li nagħmlu għal ħaġa rridu nagħmluha għal ħaġa oħra wkoll, ma naslux.

Ma nistgħux naħdmu hekk.

Veru li incidental cases se ssibhom kullimkien u jekk immorru Paceville illejla, għid li se nsibu lil xi ħadd li ħa l-ecstasy.

Il-probabbilita' hija hekk, pero' bħalma qal Roger Degiorgio meta staqsewh ''ma jistax jeħduhielek waqt tieġ?'' qallhom: ''Iva, pero' waqt ir-rave party mietet persuna u għamilt erba' mitt tieġ u ma mietx wieħed.''

Ovvjament anke waqt tieġ xi ħadd jista' jieħu l-ecstacy.

Ħadd m'hu se jżommu milli jeħodha, imma inti trid tipprova xxellef l-edges of what leads to taking ecstasy.

Irridu noqogħdu attenti li ma nibdewx infettqu fuq l-affarijiet u nneħħu l-importanza ta' dak il-package.

MICHAEL FARRUGIA: Jien irrid niġbed l-attenzjoni tal-leġislatur li se jkun qiegħed jiddraftja r-regolamenti għas-sempliċi raġuni li fost ir-regolamenti li se jkun qed jagħmel, irid jikkonsidra wkoll ċerti punti oħrajn.

Din hija r-responsabbilta' tal-leġislatur li se jagħmel ir-regolamenti.

Jien għamilt il-punt tiegħi u issa sta għalih.

IĊ-CHAIRPERSON: Li nista' nsemmi wkoll huwa li dwar punt 7 (iii) ġue suġġerit li jiġi speċifikat xi tfisser ''massa''.

Dwar il-livell ta' ħoss, ħallejna miftuħ il-livell ta' decibels għax se jiġu kkonsidrati l-livell ta' decibels rakkmandat fl-Ingilterra u se nissuġġerixxu liema huma l-kotba li għandhom jiġu kkonsidrati.

JEAN PIERRE FARRUGIA: Allura dwar il-kwestjoni ta' spazju li għandu jiġi allokat għal kull persuna, kieku jien kont nimxi bl-istess mod.

IĊ-CHAIRPERSON: Ir-regolament ta' 0.5 square metres per person huwa regolament internazzjonali.

Dwar il-provvista ta' ilma, qed ngħidu li għandu jkun hemm sors għal kull 200 persuna.

Ħadd ma tkellem dwarha allura jien qed neħodha li taqblu dwar dan is-suġġeriment.

MICHAEL FARRUGIA: Mhux sors ta' ilma għal kull 200 persuna, imma sors ''miftuħ'' ...

IĊ-CHAIRPERSON: Għandu jkun hemm sors ta' ilma tajjeb għax-xorb u mingħajr ħlas, għal kull 200 persuna.

Jien fhimtek xi trid tgħid biha ''sors miftuħ', pero' it is by implication li għandu jkun miftuħ.

Inutli tagħmilli flixkun issiġġilat biex jien ma nkunx nista' niftħu.

(Interruzzjonijiet) Aħna qegħdin ngħidu wkoll li dawn għandhom ikunu f'postijiet immarkati u identifikabbli.

Jiġifieri mhux taħt xi bush fejn ma jinstabx.

Definitely li hawnhekk m'aħniex ngħidu li jkun x'imkien moħbi f'xi rokna.

Qabel nagħlqu, nixtieq nirringrazzja lill-press li dejjem kienu hawnhekk isegwu l-laqgħat li kellna.

Ħafna drabi lill-press ninsewha, pero' l-press għandha rwol importanti ħafna.

Ġieli saru xi kummenti fil-press u jiddispjaċini ngħid li kien hemm anke kummenti dispreġġattivi fuq l-attitudni li se jieħu dan il-kumitat qabel ma' kien għadu biss iltaqa'.

Fl-ewwel ġurnata li kellu jiltaqa' dan il-kumitat, kien hemm editorjal f'gazzetta li kien diġa' qatel ix-xogħol ta' dan il-kumitat mingħajr lanqas biss kien jaf x'se jiġri.

Pero' kif għidt, nixtieq nirringrazzja lill-press, għaliex il-press għandha rwol importanti ħafna x'taqdi f'din il-ħaġa.

Il-membri tal-media jridu jgħaddu l-messaġġi ċari u tondi mingħajr ħafna tgħawwiġ u mingħajr ħafna spekulazzjoni dwar x'jaħsbu li ntqal jew x'jaħsbu li suppost intqal.

Naturalment aħna napprezzaw jekk ir-rapportaġġ tagħhom ikun wieħed ċar kemm jista' jkun u nirringrazzjahom talli baqgħu hawn sa l-aħħar biex jagħtu r-rapport tagħhom.

Għalkemm hawnhekk m'hawnx in-nies kollha li kienu nvoluti biex tkun tista' ssir din id-diskussjoni, nixtieq nirringrazzja lil kull wieħed u waħda minnhom li ġew hawnhekk, li qagħadu jinqalgħu minn ġo djarhom biex jiġu jagħtu l-esperjenzi u l-opinjonijiet tagħhom.

Naturalment dik id-diskussjoni żgur li għenet biex aħna stajna nifformolaw perspettiva forsi differenti milli kellna qabel ma bdejna niddiskutu dan is-suġġett.

Nixtieq nirringrazzja wkoll lill-membri tal-kumitat li ħadu sehem f'din id-diskussjoni.

M'iniex se nagħti data għal meta se nerġgħu niltaqgħu, imma żgur li se jkun wara l-Christmas recess.

Naturalment l-aġenda tingħata in due time.

Grazzi ħafna.

Fid-9.27 p.m. il-Kumitat aġġorna għal data li kellha tiġi komunikata aktar tard.


KUMITAT PERMANENTI DWAR L-AFFARIJIET SOĊJALI

LAQGĦA NRU.

L-Erbgħa, 9 ta' Diċembru, 1998

Il-Kumitat Permanenti dwar l-Affarijiet Soċjali ltaqa' fil-Palazz, il-Belt Valletta, fis-7.15 p.m

L-Onor.

Helen D'Amato, President tal-Kumitat, ippresediet.

PREŻENTI

L-Iskrivana qalet it-talba.

Il-Minuti tal-laqgħa Nru. 3 li saret fl-24 ta' Novembru, 1998 kienu konfermati.

Il-President tal-Kumitat informat lill-Kumitat li kellha talba minn Net Television sabiex jittieħed filmat ta' din il-laqgħa.

Il-permess ingħata.

DISKUSSJONI DWAR REGOLAMENTI GĦAŻ-ŻAMMA TA' DISCOS U PARTIES

Il-President tal-Kumitat, l-Onor Helen D'Amato, informat lill-Kumitat li kienet irċeviet żewġ ittri dwar dan is-suġġett, waħda mid-Dipartiment għall-Promozzjoni tas-Saħħa u Relazzjonijiet Internazzjonali, u oħra mingħand l-Assoċjazzjoni Ġenituri, Inħarsu 'l Uliedna.

Hija informat ukoll lill-Kumitat li s-Sur Philip Fenech, President tal-Hospitality and Leisure Division tal-General Retailers and Traders Union, kien bagħat rapport maħruġ mill-London Drug Policy Fourm intitolat "Dance till Dawn Safely".

Kopja ta' l-ittri u d-dokument tqassmu lill-Onorevoli Membri.

Il-Kumitat stieden lill-Perit George Cilia mill-Awtorita' ta' l-Ippjanar u lill-Onor Adrian Vassallo jieħdu sehem fid-diskussjoni.

Fid-9.27 p.m. id-diskussjoni ġiet interrotta u l-Kumitat aġġorna għal data li kellha tiġi komunikata aktar tard.

GĦALL-ISKRIVAN TAL-KAMRA

PRESIDENT TAL-KUMITAT


KUMITATI TAL-KAMRA TAD-DEPUTATI

KUMITAT PERMANENTI DWAR IX-XOGĦOL TAL-KAMRA

AVVIŻ

Laqgħa Nru. 5

It-Tnejn, 11 ta' Jannar 1999, fil-5.15 p.m.

Mr Speaker, President tal-Kumitat Permanenti dwar ix-Xogħol tal-Kamra, javża li l-Kumitat se jiltaqa' nhar it-Tnejn, 11 ta' Jannar 1999, fil-5.15 p.m. fil-Kamra tal-Kumitati fil-Palazz il-Belt, b'din l-agenda:-

Xogħol tal-Kamra; u

Affarijiet oħra.

7 ta' Jannar 1999 SKRIVAN TAL-KAMRA